CELEX: 31994D0293
Language: el
Date: 1994-04-13 00:00:00
Title: 94/293/ΕΚ: Απόφαση της Επιτροπής της 13ης Απριλίου 1994 για την αποδοχή των αναλήψεων υποχρεώσεων που προτάθηκαν σε σχέση με τη διαδικασία αντιντάμπινγκ όσον αφορά τις εισαγωγές νιτρικού αμμωνίου καταγωγής Λιθουανίας και Ρωσίας και για την περάτωση της έρευνας όσον αφορά τις χώρες αυτές καθώς και για την περάτωση της διαδικασίας αντιντάμπινγκ όσον αφορά τις εισαγωγές νιτρικού αμμωνίου καταγωγής Λευκορωσίας, Γεωργίας, Τουρκμενιστάν, Ουκρανίας και Ουζμπεκιστάν

Avis juridique important

|

31994D0293

94/293/ΕΚ: Απόφαση της Επιτροπής της 13ης Απριλίου 1994 για την αποδοχή των αναλήψεων υποχρεώσεων που προτάθηκαν σε σχέση με τη διαδικασία αντιντάμπινγκ όσον αφορά τις εισαγωγές νιτρικού αμμωνίου καταγωγής Λιθουανίας και Ρωσίας και για την περάτωση της έρευνας όσον αφορά τις χώρες αυτές καθώς και για την περάτωση της διαδικασίας αντιντάμπινγκ όσον αφορά τις εισαγωγές νιτρικού αμμωνίου καταγωγής Λευκορωσίας, Γεωργίας, Τουρκμενιστάν, Ουκρανίας και Ουζμπεκιστάν  

Επίσημη Εφημερίδα αριθ. L 129 της 21/05/1994 σ. 0024 - 0037 Φινλανδική ειδική έκδοση: Κεφάλαιο 11 τόμος 32 σ. 0003  Σουηδική ειδική έκδοση: Κεφάλαιο 11 τόμος 32 σ. 0003 

ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Απριλίου 1994 για την αποδοχή των αναλήψεων υποχρεώσεων που προτάθηκαν σε σχέση με τη διαδικασία αντιντάμπινγκ όσον αφορά τις εισαγωγές νιτρικού αμμωνίου καταγωγής Λιθουανίας και Ρωσίας και για την περάτωση της  έρευνας όσον αφορά τις χώρες αυτές καθώς και για την περάτωση της διαδικασίας αντιντάμπινγκ όσον αφορά τις εισαγωγές νιτρικού αμμωνίου καταγωγής Λευκορωσίας, Γεωργίας, Τουρκμενιστάν, Ουκρανίας και Ουζμπεκιστάν (94/293/ΕΚ)Η ΕΠΙΤΡΟΠΗ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας,  τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε τελευταία  από τον κανονισμό (ΕΚ) αριθ. 522/94 (2), και ειδικότερα τα άρθρα 9 και 10,  μετά από διαβουλεύσεις στο πλαίσιο της συμβουλευτικής επιτροπής,  Εκτιμώντας ότι:   Α. ΔΙΑΔΙΚΑΣΙΑ  (1) Τον Ιούλιο 1992 η Επιτροπή έλαβε καταγγελία που υποβλήθηκε από την Fertiliser Manufacturers' Association (FMA) εξ ονόματος παραγωγών που αντιπροσωπεύουν τη συνολική παραγωγή νιτρικού αμμωνίου στο Ηνωμένο Βασίλειο, όσον αφορά τις  εισαγωγές νιτρικού αμμωνίου καταγωγής Λευκορωσίας, Γεωργίας, Λιθουανίας, Ρωσίας, Τουρκμενιστάν, Ουκρανίας και Ουζμπεκιστάν. Η καταγγελία περιείχε αποδεικτικά στοιχεία σχετικά με το ότι οι εισαγωγές καταγωγής αυτών των χωρών αποτελούσαν αντικείμενο  ντάμπινγκ και προκάλεσαν σημαντική ζημία στην κοινοτική βιομηχανία, σ' αυτήν την περίπτωση στους παραγωγούς του Ηνωμένου Βασιλείου, οι οποίοι σύμφωνα με τους ισχυρισμούς αποτελούσαν χωριστή ανταγωνιστική αγορά όπως προβλέπεται στο άρθρο 4 παράγραφος 5  του κανονισμού (ΕΟΚ) αριθ. 2423/88. Τα αποδεικτικά στοιχεία που περιείχε η καταγγελία, θεωρήθηκαν επαρκή για την έναρξη διαδικασίας αντιντάμπινγκ.  (2) Η Επιτροπή εν συνεχεία ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), την έναρξη διαδικασίας αντιντάμπινγκ όσον αφορά τις εισαγωγές νιτρικού αμμωνίου καταγωγής Λευκορωσίας, Γεωργίας, Λιθουανίας,  Ρωσίας, Τουρκμενιστάν, Ουκρανίας και Ουζμπεκιστάν, που υπάγεται στους κωδικούς ΣΟ 3102 30 90 και 3102 40 90, και άρχισε έρευνα.  (3) Η Επιτροπή ενημέρωσε επίσημα τους εξαγωγείς και τους εισαγωγείς που είναι γνωστό ότι ενδιαφέρονται, τους αντιπροσώπους των χωρών εξαγωγής και τους καταγγέλλοντες παραγωγούς του Ηνωμένου Βασιλείου. Τα ενδιαφερόμενα μέρη είχαν την ευκαιρία να  γνωστοποιήσουν τις απόψεις τους και ζήτησαν να γίνουν δεκτά σε ακρόαση.  (4) Ορισμένοι εξαγωγείς, εισαγωγείς, εμπορικές εταιρείες και όλοι οι καταγγέλλοντες παραγωγοί γνωστοποίησαν γραπτώς τις απόψεις τους.  (5) Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για να καταλήξει σε προκαταρκτικά συμπεράσματα ως προς το ντάμπινγκ και τη ζημία και πραγματοποίησε έρευνες στις εγκαταστάσεις των ακόλουθων εταιρειών:  α) Κοινοτικοί παραγωγοί - ICI Fertilizers, Billingham, Cleveland, UK,  - Kemira Agro UK Ltd, Ince, Cheshire, UK,  - Hydro Fertilizers Ltd, Immingham, South Humberside, UK.  β) Εισαγωγείς - Conagra Resources Europe Ltd, Tiverton, Devon, UK,  - Fertibo Holland NV, Oudenbosch, Nederland,  - Kali (UK) Ltd, Sawbridgeworth, Herts, UK,  - London Chemical Co Ltd, London WC2, UK,  - Usborne Grain Ltd, Winchester, Hants, UK.  γ) Εμπορικές εταιρείες - International Polysacks, Viernheim, Germany.  δ) Παραγωγοί στις τρίτες χώρες i) Arcadian Corporation, Memphis, Tennessee, ΗΠΑ,  ii) παραγωγός νιτρικού αμμωνίου στην Ουγγαρία, η ταυτότητα του οποίου δεν μπορεί να αναφερθεί για λόγους εμπιστευτικού χαρακτήρα.  (6) Η έρευνα ως προς το ντάμπινγκ κάλυψε την περίοδο από την 1η Ιανουαρίου 1992 έως τις 30 Σεπτεμβρίου 1992 (η περίοδος της έρευνας).   Β. ΚΟΙΝΟΤΙΚΗ ΒΙΟΜΗΧΑΝΙΑ ΚΑΙ ΠΕΡΙΦΕΡΕΙΑΚΑ ΚΡΙΤΗΡΙΑ  (7) Οι παραγωγοί του Ηνωμένου Βασιλείου εξ ονόματος των οποίων υποβλήθηκε η καταγγελία αντιπροσώπευαν το 100 % της παραγωγής νιτρικού αμμωνίου του Ηνωμένου Βασιλείου. Πωλούσαν σχεδόν όλη την παραγωγή  τους στο Ηνωμένο Βασίλειο και η ζήτηση για το εν λόγω προϊόν στο Ηνωμένο Βασίλειο δεν καλύπτεται σε σημαντικό βαθμό από παραγωγούς που είναι εγκατεστημένοι αλλού στην Κοινότητα. Επιπλέον, οι εισαγωγές στην Κοινότητα νιτρικού αμμωνίου καταγωγής των εν  λόγω χωρών που αναφέρονται στην καταγγελία ήταν συγκεντρωμένες στην αγορά του Ηνωμένου Βασιλείου.  (8) Δεδομένων αυτών των εξαιρετικών περιστάσεων και για την εν λόγω παραγωγή, πρέπει να διακριθούν δύο ή περισσότερες διαφορετικές ανταγωνιστικές αγορές στην Κοινότητα, όπως προβλέπεται στο άρθρο 4 παράγραφος 5 του κανονισμού (ΕΟΚ) αριθ. 2423/88. Μία  από αυτές είναι η αγορά του Ηνωμένου Βασιλείου, και οι παραγωγοί στο πλαίσιο αυτής της αγοράς πρέπει να θεωρηθούν ως ξεχωριστός κοινοτικός βιομηχανικός κλάδος.  (9) Για το λόγο αυτό η κοινοτική βιομηχανία που υπέστη, κατά τους ισχυρισμούς, ζημία είναι ο κλάδος που αντιπροσωπεύουν οι παραγωγοί του Ηνωμένου Βασιλείου.  (10) Πολλοί εισαγωγείς προέβαλαν το επιχείρημα ότι η εταιρεία Hydro Fertilizers Ltd πρέπει να αποκλειστεί από την κοινοτική βιομηχανία στο πλαίσιο του άρθρου 4 παράγραφος 5 του κανονισμού (ΕΟΚ) αριθ. 2423/88, όπως έχει ορισθεί γι' αυτήν τη διαδικασία,  εφόσον ήταν συνδεδεμένη με εισαγωγέα που πραγματοποιούσε εισαγωγές που, κατά τους ισχυρισμούς, αποτελούσαν αντικείμενο ντάμπινγκ, από τη Ρωσία, δηλαδή την εταιρεία Fertrachem Ltd.  (11) Καθορίστηκε ότι η εταιρεία Fertrachem είχε πραγματοποιήσει εισαγωγές μικρών ποσοτήτων νιτρικού αμμωνίου ρωσικής καταγωγής κατά την περίοδο έρευνας. Ωστόσο, η Επιτροπή δεν έκρινε ότι οι εισαγωγές της Fertrachem δικαιολογούσαν τον αποκλεισμό της  εταιρείας Hydro Fertilizers από την κοινοτική βιομηχανία, εφόσον οι εισαγόμενες ποσότητες αντιστοιχούσαν σε λιγότερο από 0,5 % της αγοράς του Ηνωμένου Βασιλείου και πραγματοποιήθηκαν μόνον από την Fertrachem σε μία προσπάθεια να διατηρήσει τη θέση της  στην αγορά ως διανομέας, έναντι μεγάλου όγκου εισαγωγών σε χαμηλές τιμές από τη Ρωσία και τη Λιθουανία. Αυτό το χαμηλό επίπεδο των εισαγωγών δεν μπορεί να έχει προστατεύσει τον εν λόγω παραγωγό του Ηνωμένου Βασιλείου από τις επιπτώσεις του ντάμπινγκ,  ούτε και να τον έχει ωφελήσει σε σημαντικό βαθμό.  (12) Ορισμένοι εισαγωγείς προέβαλαν επίσης το επιχείρημα ότι οι εταιρείες Hydro Fertilizers Ltd και Kemira Agro UK Ltd δεν πρέπει να θεωρηθούν μέρη της κοινοτικής βιομηχανίας, εφόσον και οι δύο ανήκαν σε εταιρείες κρατικά ελεγχόμενες σε χώρες εκτός της  Κοινότητας. Η Επιτροπή έκρινε ότι αυτό το επιχείρημα δεν ήταν βάσιμο. Και οι δύο εταιρείες ήταν εταιρείες περιορισμένης ευθύνης που παρήγαγαν νιτρικό αμμώνιο με έδρα το Ηνωμένο Βασίλειο- το γεγονός ότι μπορούν να συμπεριληφθούν στην κοινοτική βιομηχανιά  είναι ανεξάρτητο από την εταιρεία στην οποία ανήκουν, στο βαθμό που δεν ήταν συνδεδεμένες με τους εξαγωγείς που ενέχονται στη διαδικασία.  (13) Προβλήθηκε επίσης ο ισχυρισμός ότι ορισμένοι παραγωγοί του Ηνωμένου Βασιλείου πρέπει να αποκλειστούν από την κοινοτική βιομηχανία επειδή πραγματοποιούσαν εισαγωγές αμμωνίας (πρώτη ύλη για την παρασκευή νιτρικού αμμωνίου) από τη Ρωσία ή τη Λιθουανία  κατά την περίοδο της έρευνας. Ένας παραγωγός του Ηνωμένου Βασιλείου όντως εισήγαγε μικρές ποσότητες αμμωνίας από τη Λιθουανία. Ωστόσο, αυτό το γεγονός δεν είχε καμία επίπτωση στην ιδιότητά του ως κοινοτικού παραγωγού εφόσον η αμμωνία και το νιτρικό  αμμώνιο είναι διαφορετικά προϊόντα.   Γ. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ  (14) Το εν λόγω προϊόν είναι το νιτρικό αμμώνιο, ένα λίπασμα που κατασκευάζεται συνήθως σε δισκία ή σε κόκκους που περιέχουν από 33 έως 35 % αζωτούχες θρεπτικές ύλες.  (15) Το νιτρικό αμώνιο που παρασκευάζεται από τη βιομηχανία του Ηνωμένου Βασιλείου είναι ομοειδές προϊόν σε ό,τι αφορά τα φυσικά και τεχνικά χαρακτηριστικά με το νιτρικό αμμώνιο που εξάγεται στην Κοινότητα από τη Ρωσία και τη Λιθουανία.   Δ. ΝΤΑΜΠΙΝΓΚ  α) Εισαγωγές κατά την περίοδο της έρευνας (16) Κατά την περίοδο της έρευνας πραγματοποιήθηκαν εισαγωγές νιτρικού αμμωνίου καταγωγής Ρωσίας και Λιθουανίας στο Ηνωμένο Βασίλειο. Ωστόσο, δεν πραγματοποιήθηκαν εισαγωγές καταγωγής Λευκορωσίας, Γεωργίας, Τουρκμενιστάν, Ουκρανίας ή Ουζμπεκιστάν κατά  την ίδια περίοδο, και επομένως δεν ήταν δυνατόν να γίνει υπολογισμός του ντάμπινγκ όσον αφορά αυτές τις χώρες.  β) Κανονική αξία i) Ανάλογη χώρα (17) Επειδή αυτές οι χώρες εξαγωγής δεν έχουν οικονομία αγοράς, η κανονική αξία υπολογίστηκε με βάση τις τιμές ή το κόστος σε ανάλογη χώρα.  (18) Ο καταγγέλλων πρότεινε τον Καναδά ως την κατάλληλη ανάλογη χώρα- ένας από τους εξαγωγείς (Jonava Azotas, Λιθουανία) πρότεινε την Ουγγαρία, και ένας από τους εισαγωγείς (η εταιρεία Fertibo, Κάτω Χώρες) πρότεινε τις Ηνωμένες Πολιτείες Αμερικής.  (19) Η Επιτροπή ζήτησε από όλους τους γνωστούς παραγωγούς νιτρικού αμωνίου σε αυτές τις χώρες να συνεργαστούν κατά την έρευνά της και τους κάλεσε να συμπληρώσουν ένα ερωτηματολόγιο.  (20) Οι ακόλουθοι παραγωγοί απάντησαν στο ερωτηματολόγιο της Επιτροπής:  - Simplot Canada Ltd., Brandon, Manitoba, Καναδάς,  - Arcadian Corporation, Memphis, Tennessee, ΗΠΑ,  - παραγωγός στην Ουγγαρία, (δεν αναφέρεται η ταυτότητά του για λόγους εμπιστευτικού χαρακτήρα).  Ι. Καναδάς (21) Η έρευνα έδειξε ότι παρόλο που το νιτρικό αμμώνιο παράγεται και πωλείται στον Καναδά από την εταιρεία Simplot Canada, η ποσότητα των πωλήσεων αυτής της εταιρείας στην εγχώρια αγορά είναι εξαιρετικά χαμηλή σε σύγκριση με τους όγκους που εξάγονται  από τη Ρωσία και τη Λιθουανία στο Ηνωμένο Βασίλειο.  (22) Καθορίστηκε ότι το νιτρικό αμμώνιο είναι εξειδικευμένο προϊόν στην καναδική αγορά, εφόσον χρησιμοποιείται σπανίως ως απευθείας λίπασμα. Το μεγαλύτερο μέρος του καναδικού νιτρικού αμμωνίου χρησιμοποιείται σε διαλύματα ή για εκρηκτικές ύλες.  Αντίθετα, στην αγορά της Ρωσίας, της Λιθουανίας και του Ηνωμένου Βασιλείου χρησιμοποιείται κυρίως ως απευθείας λίπασμα ευρείας χρήσεως. Επιπλέον, τα επίπεδα της διείσδυσης των εισαγωγών στον Καναδά είναι εξαιρετικά χαμηλά για αυτό το προϊόν, εν μέρει  επειδή η νομοθεσία απαγορεύει τη μεταφορά του σε εσωτερικά ύδατα. Για τους λόγους αυτούς, αποφασίστηκε να μην υπολογισθεί η κανονική αξία με βάση τις τιμές ή το κόστος στον Καναδά.  ΙΙ. ΗΠΑ (23) Οι εγχώριες πωλήσεις της εταιρείας Arcadian Corporation (ΗΠΑ) κατά την περίοδο της έρευνας ήταν σημαντικές σε σύγκριση με τον όγκο των εξαγωγών από τη Ρωσία και τη Λιθουανία στο Ηνωμένο Βασίλειο. Πρέπει να αναφερθεί ωστόσο ότι το αμερικανικό προϊόν  πωλείται χονδρικώς στην εγχώρια αγορά ενώ οι εξαγωγές της Ρωσίας και της Λιθουανίας αφορούν μικρές ποσότητες συσκευασμένες. Οι ΗΠΑ είναι ανοικτή και ανταγωνιστική αγορά νιτρικού αμμωνίου, με πολλούς εγχωρίους παραγωγούς και με σημαντικό επίπεδο  εισαγωγών (οι εισαγωγές αντιστοιχούν σε πάνω από 20 % της εγχώριας ζήτησης).  ΙΙΙ. Ουγγαρία (24) Η Ουγγαρία θεωρείται ότι έχει οικονομία αγοράς σε θέματα αντιντάμπινγκ. Κατά την περίοδο της έρευνας, η Ουγγαρία ήταν ανταγωνιστική αγορά για το νιτρικό αμμώνιο, με δύο εγχωρίους παραγωγούς και ένα μεγάλο τμήμα εισαγωγών (30 %), που προέρχονται  κυρίως από τις χώρες ΚΑΚ. Ο ούγγρος παραγωγός που συνεργάστηκε διατηρούσε λογαριασμούς σύμφωνα με τις συνήθεις λογιστικές πρακτικές οι οποίες επέτρεψαν να καθοριστεί το κόστος σε αξιόπιστη βάση για να κατασκευασθεί η κανονική αξία. Επιπλέον, το νιτρικό  αμμώνιο παρασκευάζονταν με κανονικό ρυθμό κατά την περίοδο της έρευνας. Οι εγχώριες πωλήσεις, αν και ήταν χαμηλότερες από ό,τι κατά τα προηγούμενα έτη, ήταν σημαντικές σε σύγκριση με τον όγκο των εξαγωγών από τη Ρωσία και τη Λιθουανία στο Ηνωμένο  Βασίλειο.  ii) Επιλογή της αναλόγου χώρας (25) Τόσο οι ΗΠΑ όσο και η Ουγγαρία ήταν ανοικτές αγορές για σημαντικούς όγκους νιτρικού αμμωνίου κατά την περίοδο της έρευνας με παρόμοια πρόσβαση σε πρώτες ύλες. Η Επιτροπή θεωρεί ότι η Ουγγαρία, εφόσον η παραγωγή της είναι παρόμοια με αυτή στη Ρωσία  και Λιθουανία και εφόσον οι λογιστικές πληροφορίες που προσκόμισε ο παραγωγός που συνεργάστηκε στην υπόθεση ήταν αξιόπιστες, είναι η κατάλληλη και εύλογη επιλογή της αναλόγου χώρας.  iii) Καθορισμός της κανονικής αξίας (26) Διαπιστώθηκε ότι οι εγχώριες τιμές πώλησης του ούγγρου παραγωγού κατά την περίοδο της έρευνας δεν κάλυπταν το συνολικό κόστος που ανέκυψε. Η κανονική αξία καθορίστηκε ως εκ τούτου με βάση την κατασκευασμένη αξία του ούγγρου παραγωγού κατά την  περίοδο της έρευνας, υπολογιζόμενη με βάση το κόστος παραγωγής (συμπεριλαμβανομένων των γενικών διοικητικών εξόδων και του κόστους χρηματοδότησης) στο οποίο προστέθηκε περιθώριο κέρδους 8 % επί του κόστους των πωλήσεων, το οποίο θεωρήθηκε εύλογο για  αυτόν τον τομέα βάσει των αποτελεσμάτων της έρευνας.  γ) Τιμή εξαγωγής (27) Η έρευνα έδειξε ότι, μεταξύ των χωρών που αναφέρονται στην καταγγελία, μόνο το νιτρικό αμμώνιο καταγωγής Ρωσίας και Λιθουανίας είχε εισαχθεί στο Ηνωμένο Βασίλειο κατά την περίοδο της έρευνας. Η τιμή εξαγωγής όσον αφορά αυτές τις δύο χώρες  υπολογίστηκε με βάση την τιμή που καταβλήθηκε στους εξαγωγείς για το προϊόν που εξήχθη στο Ηνωμένο Βασίλειο. Η τιμή αυτή ήταν κανονικά η τιμή fob που επέβαλε ο εξαγωγέας σε αντιπρόσωπο ή εισαγωγέα, που δεν ήταν πάντοτε εγκατεστημένος στο Ηνωμένο  Βασίλειο, ο οποίος όμως εν συνεχεία μεταπώλησε το προϊόν σε πελάτη στο Ηνωμένο Βασίλειο.  δ) Σύγκριση (28) Η σύγκριση μεταξύ της κανονικής αξίας (εκ του εργοστασίου) και της τιμής εξαγωγής (στο σύνορα της Λιθουανίας ή της Ρωσίας) πραγματοποιήθηκε συναλλαγή προς συναλλαγή στο ίδιο επίπεδο του εμπορίου. Σε κάθε συναλλαγή, η τιμή εξαγωγής ήταν χαμηλότερη  από την κανονική αξία.  (29) Η κανονική αξία αναπροσαρμόστηκε για να ληφθούν υπόψη ορισμένα έξοδα πωλήσεων που προσδιορίζονται στο άρθρο 2 παράγραφος 10 στοιχείο γ) του κανονισμού (ΕΟΚ) αριθ. 2423/88. Επειδή το ουγγρικό προϊόν πωλήθηκε σε βάση "εκ του εργοστασίου" έγινε  αφαίρεση μόνο για να ληφθούν υπόψη οι δαπάνες πίστωσης.  (30) Δεν υπάρχουν σημαντικές φυσικές ή τεχνικές διαφορές μεταξύ του ουγγρικού προϊόντος που χρησιμοποιήθηκε για τον καθορισμό της κανονικής αξίας, και του προϊόντος που εξήχθη από τη Ρωσία και τη Λιθουανία. Για το λόγο αυτό θεωρούνται ομοειδή προϊόντα.   ε) Περιθώριο ντάμπινγκ (31) Τα περιθώρια ντάμπινγκ, εκφρασμένα ως ποσοστά τις τιμής cif στα σύνορα της Κοινότητας, ήταν 40,6 % όσον αφορά τις εισαγωγές καταγωγής Ρωσίας και 34,4 % όσον αφορά τις εισαγωγές καταγωγής Λιθουανίας.   Ε. ΖΗΜΙΑ  α) Ανάλυση της αγοράς i) Συνολική κατανάλωση στο Ηνωμένο Βασίλειο και τμήμα της αγοράς που κατέχουν οι εισαγωγές που αποτελούν αντικείμενο ντάμπινγκ (32) Η κατανάλωση νιτρικού αμμωνίου στο Ηνωμένο Βασίλειο μειώθηκε από 2,05 εκατομμύρια τόνους το 1989 σε 1,89 εκατομμύρια τόνους το 1991, που αντιστοιχεί σε πτώση 7,8 %, και κατά την περίοδο της έρευνας (Ιανουάριος-Σεπτέμβριος 1992) μειώθηκε περαιτέρω  κατά 8,15 % έναντι της ιδίας περιόδου το 1991 δηλαδή οι τόνοι μειώθηκαν από 1,26 σε 1,16 εκατομμύρια.  Το τμήμα της αγοράς που κατέχουν οι εισαγωγές που αποτελούν αντικείμενο ντάμπινγκ, καταγωγής Ρωσίας και Λιθουανίας αυξήθηκαν από 0,08 % το 1989 σε 7,4 % το 1991, και εν συνεχεία σε 16,5 % κατά την περίοδο της έρευνας.  ii) Όγκος των εισαγωγών που αποτελούν αντικείμενο ντάμπινγκ (33) Οι εισαγωγές από τη Ρωσία και τη Λιθουανία αυξήθηκαν από 1 700 τόνους το 1989 σε 139 200 τόνους καθόλη τη διάρκεια του 1991, και εν συνεχεία διπλασιάσθηκαν κατά την περίοδο της έρευνας σε 191 700 τόνους (από 91 900 τόνους τους πρώτους εννέα μήνες  του 1991).  iii) Τιμές των εισαγωγών που αποτελούν αντικείμενο ντάμπινγκ (34) Η Επιτροπή πραγματοποίησε σύγκριση μεταξύ της μέσης τιμής πώλησης του Ηνωμένου Βασιλείου για τις εισαγωγές από τη Ρωσία και τη Λιθουανία με τις μέσες τιμές πώλησης των παραγωγών του Ηνωμένου Βασιλείου, και στις δύο περιπτώσεις σε επίπεδο διανομέων.  Όλες οι τιμές συγκρίθηκαν σε επίπεδο καθαρής τιμής, χωρίς να ληφθούν υπόψη οι εκπτώσεις και οι μειώσεις. Ορισμένοι εισαγωγείς προέβαλαν το επιχείρημα ότι η μέση τιμή 96,30 λιρών στερλινών των παραγωγών του Ηνωμένου Βασιλείου ήταν υψηλή επειδή  συμπεριελάμβανε όλες τις εκπτώσεις και τις μειώσεις, αλλά η Επιτροπή επιβεβαίωσε μετά από προσεκτική επανεξέταση των γεγονότων ότι η τιμή αυτή ήταν ακριβής.  (35) Πάνω σε αυτήν τη βάση, διαπιστώθηκε ότι κατά την περίοδο της έρευνας οι εισαγωγές από τη Λιθουανία και τη Ρωσία πωλήθηκαν σε τιμές κατά μέσο όρο 13,4 και 18,1 % αντιστοίχως χαμηλότερα από τις τιμές των παραγωγών του Ηνωμένου Βασιλείου.  (36) Για να πραγματοποιούν πωλήσεις στην αγορά του Ηνωμένου Βασιλείου, πρέπει οι εισαγωγές, ακόμα και σε συνθήκες κανονικού ανταγωνισμού, να προσφέρονται πάντοτε σε τιμές χαμηλότερες από αυτές του εγχωρίου προϊόντος. Το νιτρικό αμμώνιο της Ρωσίας και  της Λιθουανίας θεωρείται από τους καλλιεργητές ότι παρουσιάζει χαμηλότερη ποιότητα από αυτήν του προϊόντος του Ηνωμένου Βασιλείου, αντίληψη η οποία ενισχύεται από διαφημίσεις που προβάλλουν οι κατασκευαστές αυτής της χώρας γι' αυτόν τον σκοπό, ενώ οι  εισαγωγείς δεν μπορούν να προσφέρουν τις ίδιες εγγυήσεις προμήθειας με αυτές των εγχωρίων κατασκευαστών ούτε και την ίδια εξυπηρέτηση στους πελάτες. Για τους λόγους αυτούς, θα υπάρχει κανονικά διαφορά τιμής μεταξύ του προϊόντος του Ηνωμένου Βασιλείου  και των εισαγωγών της Ρωσίας ή Λιθουανίας. Βάσει των πληροφοριών που συνελέγησαν κατά την έρευνα, η Επιτροπή θεωρεί ότι αυτή η διαφορά είναι 8 λίρες στερλίνες ανά τόνο.  (37) Ο καταγγέλλων ισχυρίστηκε ότι μια διαφορά τιμής 5 λιρών στερλινών θα ήταν καταλληλότερη. Ωστόσο, δεν προσκόμισε κανένα αποδεικτικό στοιχείο που να δικαιολογεί αυτήν την πρόταση.  Η Επιτροπή, καταλήγοντας στη διαφορά των 8 λιρών στερλινών, έλαβε ιδίως υπόψη την επαλήθευση που έκανε ένας εισαγωγέας, ο οποίος πραγματοποίησε πωλήσεις τόσο νιτρικού αμμωνίου της Ρωσίας όσο και ενός προϊόντος άλλου κοινοτικού παραγωγού (εκτός Ηνωμένου  Βασιλείου). Σ' αυτήν την περίπτωση, το κοινοτικό προϊόν πωλήθηκε σε τιμή υψηλότερη κατά 8 λίρες στερλίνες από το ρωσικό προϊόν. Εφόσον η διαφορά τιμής ποικίλλει ευρέως ανάλογα με την περιοχή και τον τύπο του πελάτη, η Επιτροπή κατέληξε στο συμπέρασμα  ότι το ποσό των 8 λιρών στερλινών ήταν ένας εύλογος μέσος όρος.  (38) Ως εκ τούτου, αφού λήφθηκε υπόψη η κανονική διαφορά της τιμής που εφαρμόζεται στους εγχωρίους παραγωγούς έναντι των εισαγωγών, διαπιστώθηκε ότι οι εισαγωγές από τη Λιθουανία και τη Ρωσία πωλούνται ακόμη σε τιμές κατά 5 % και 10 % αντιστοίχως  χαμηλότερες της τιμής των παραγωγών του Ηνωμένου Βασιλείου.  β) Σώρευση των εισαγωγών που αποτελούν αντικείμενο ντάμπινγκ (39) Υπολογίζοντας τις επιπτώσεις των εισαγωγών που αποτελούν αντικείμενο ντάμπινγκ, στη βιομηχανία του Ηνωμένου Βασιλείου, η Επιτροπή εξέτασε τις επιπτώσεις των εισαγωγών που αποτελούν αντικείμενο ντάμπινγκ, τόσο από τη Ρωσία όσο και από τη Λιθουανία.  Σ' αυτήν την περίπτωση πρέπει να γίνει σώρευση, επειδή:  i) ο όγκος των εισαγωγών καταγωγής τόσο της Ρωσίας όσο και Λιθουανίας είναι σημαντικός. Η έρευνα έδειξε ότι σχεδόν η ίδια ποσότητα νιτρικού αμμωνίου έχει εισαχθεί στο Ηνωμένο Βασίλειο από τις δύο χώρες κατά την περίοδο της έρευνας- ii) τα φυσικά χαρακτηριστικά του νιτρικού αμμωνίου από τις δύο χώρες είναι παρόμοια- iii) τα προϊόντα της Ρωσίας και της Λιθουανίας είναι ανταγωνιστικά στο Ηνωμένο Βασίλειο μεταξύ τους και με το ομοειδές προϊόν που παράγεται από τη βιομηχανία του Ηνωμένου Βασιλείου- iv) τα προϊόντα της Ρωσίας και της Λιθουανίας χρησιμοποιούν κυκλώματα διανομής ιδίου τύπου στο Ηνωμένο Βασίλειο και η συμπεριφορά της τιμής των εξαγωγέων και των δύο χωρών στο Ηνωμένο Βασίλειο είναι ευρέως παρόμοιες.  γ) Κατάσταση της Βιομηχανίας του Ηνωμένου Βασιλείου i) Παραγωγή (40) Η παραγωγή νιτρικού αμμωνίου στο Ηνωμένο Βασίλειο αυξήθηκε από 1,82 εκατομμύρια τόνους το 1989 σε 2,06 τόνους το 1991. Η παραγωγή εν συνεχεία μειώθηκε κατά 29 % κατά την περίοδο της έρευνας σε 1,14 εκατομμύρια τόνους. Ένας παραγωγός του Ηνωμένου  Βασιλείου αναγκάσθηκε να κλείσει την παραγωγή του εντελώς για μέρος αυτής της περιόδου. Σε ετήσια βάση, αυτό το επίπεδο παραγωγής ήταν 20 % χαμηλότερο από το επίπεδο παραγωγής του 1989.  ii) Χρησιμοποίηση του παραγωγικού δυναμικού (41) Οι παραγωγοί του Ηνωμένου Βασιλείου μείωσαν την ικανότητα παραγωγής τους κατά 12 % από 3,11 σε 2,74 εκατομμύρια τόνους μεταξύ του 1989 και 1991, και κατά επιπλέον 6 % κατά την περίοδο της έρευνας. Λόγω της μείωσης της παραγωγής, η χρησιμοποίηση του  παραγωγικού δυναμικού ήταν 58 % τόσο το 1989 όσο και κατά την περίοδο της έρευνας, αλλά αυτό το ποσοστό αντιστοιχεί σε απότομη μείωση το 1991, όταν η χρησιμοποίηση του δυναμικού ήταν 75 %, αφού είχε αυξηθεί σημαντικά από το 1989.  iii) Αποθέματα (42) Τα αποθέματα των παραγωγών του Ηνωμένου Βασιλείου τετραπλασιάσθηκαν από 126 300 τόνους το 1989 σε 502 700 τόνους στο τέλος της περιόδου της έρευνας.  iv) Πωλήσεις (43) Μεταξύ του 1989 και του 1991, οι εγχώριες πωλήσεις των παραγωγών του Ηνωμένου Βασιλείου σε ανεξάρτητους πελάτες μειώθηκαν από 1,57 σε 1,45 εκατομμύρια τόνους, μείωση που αντιστοιχεί σε 8 %. Κατά την περίοδο της έρευνας, οι πωλήσεις σημείωσαν άλλη  απότομη πτώση κατά 24 % από 915 000 σε 697 000 τόνους.  v) Τμήμα της αγοράς (44) Το τμήμα που κατείχαν οι παραγωγοί του Ηνωμένου Βασιλείου στην εγχώρια αγορά παρέμεινε στάσιμο σε 76 έως 78 % κατά την περίοδο 1989-1991 και εν συνεχεία μειώθηκαν σε 60 % κατά την περίοδο της έρευνας (μειώθηκε από το 72,4 % που ήταν κατά τους  αντίστοιχους 9 μήνες του 1991).  vi) Τιμές (45) Οι μέσες καθαρές εγχώριες τιμές πώλησης των παραγωγών του Ηνωμένου Βασιλείου προς όλους τους ανεξάρτητους πελάτες (χονδρικής και λιανικής πώλησης) αυξήθηκαν από 107,50 λίρες στερλίνες ανά τόνο το 1989 σε 108,10 λίρες στερλίνες ανά τόνο το 1990,  αλλά μειώθηκαν σημαντικά σε 100,60 λίρες στερλίνες κατά τους πρώτους 9 μήνες του 1991 και εν συνεχεία μειώθηκαν κατά περαιτέρω 3 % σε 97,50 λίρες στερλίνες κατά την περίοδο της έρευνας.  vii) Αποδοτικότητα (46) Μεταξύ του 1989 και 1991, οι παραγωγοί του Ηνωμένου Βασιλείου είχαν κατά μέσο όρο περιθώριο κέρδους 11 % επί του κύκλου εργασιών, με κέρδη που αυξήθηκαν από 7,8 το 1989 σε 16,1 % το 1990, προτού πέσουν σε 8,3 % το 1991. Τα οικονομικά αποτελέσματα  που επέτυχε η βιομηχανία του Ηνωμένου Βασιλείου επιδεινώθηκαν κατά την περίοδο της έρευνας όταν οι παραγωγοί υπέστησαν απώλεια που ισοδυναμεί με 1,7 % του κύκλου εργασιών. Οι απώλειες αυτές οφείλονται όχι μόνο στην πτώση των τιμών αλλά επίσης και σε  απότομη αύξηση του ανά μονάδα κόστους παραγωγής. Η Επιτροπή θεωρεί ότι η βιομηχανία αυτή χρειάζεται ελάχιστο περιθώριο κέρδους 10 % επί του κόστους, ώστε να παραμείνει ανταγωνιστική και για να καλύπτει το κόστος των νέων επενδύσεων.  viii) Απασχόληση (47) Ο αριθμός των ατόμων που απασχολούνται από τους παραγωγούς του Ηνωμένου Βασιλείου στον τομέα παραγωγής του νιτρικού αμμωνίου μειώθηκε κατά 20 % μεταξύ του 1989 και 1991, και κατά περαιτέρω 5 % κατά την περίοδο της έρευνας.  γ) Συμπέρασμα (48) Είναι προφανές ότι η κατάσταση της βιομηχανίας του Ηνωμένου Βασιλείου επιδεινώθηκε μεταξύ του 1989 και του τέλους της περιόδου της έρευνας. Οι εξελίξεις των κυριοτέρων δεικτών ήταν αρνητικές.  (49) Όσον αφορά το βαθμό της ζημίας που έχει προκληθεί, η περίοδος μπορεί να διαιρεθεί σε δύο τμήματα. Μεταξύ του 1989 και 1991, η κατάσταση της βιομηχανίας του Ηνωμένου Βασιλείου ήταν σχετικά υγιής. Η παραγωγή και η χρησιμοποίηση του δυναμικού αυξήθηκε  και διατηρήθηκε το τμήμα που κατείχε στην εγχώρια αγορά, όπως και το κατάλληλο επίπεδο της αποδοτικότητας- η μόνη αρνητικά τάση εμφανίστηκε στα επίπεδα των τιμών, στα αποθέματα και στην απασχόληση, η οποία μειώθηκε καθόσον αυξήθηκε η παραγωγικότητα.  (50) Ωστόσο, κατά την περίοδο της έρευνας, όλοι οι δείκτες άρχισαν να σημειώνουν καθοδική τάση σε σύγκριση με τους πρώτους εννέα μήνες του 1991. Ειδικότερα, η παραγωγή μειώθηκε όπως και οι εγχώριες πωλήσεις και το τμήμα της αγοράς, ενώ οι τιμές  εξακολούθησαν να σημειώνουν πτώση και η βιομηχανία υπέστη γενική ζημία.  (51) Λόγω των ανωτέρω παραγόντων, η Επιτροπή θεωρεί ότι η βιομηχανία του Ηνωμένου Βασιλείου έχει υποστεί σημαντική ζημία.   ΣΤ. ΑΙΤΙΩΔΗΣ ΣΥΝΑΦΕΙΑ  α) Εισαγωγή (52) Το νιτρικό αμμώνιο που παράγεται στο Ηνωμένο Βασίλειο και το νιτρικό αμμώνιο που εισάγεται από τη Ρωσία και τη Λιθουανία βρίσκονται σε άμεση ανταγωνιστική κατάσταση, ειδικότερα σε βάση των τιμών. (Θεωρείται σκόπιμο να γίνει προσαρμογή για να ληφθεί  υπόψη η διαφορά της ποιότητας όπως εξηγείται στην παράγραφο 36). Τα προϊόντα απευθύνονται στους ίδιους τύπους πελατών και πωλούνται αμφότερα με την ίδια μορφή, συσκευασμένα σε σάκους μισού τόνου.  β) Ζημία που προκληθεί από τις εισαγωγές που αποτελούν αντικείμενο ντάμπινγκ i) Τμήμα της αγοράς (53) Μεταξύ του 1989 και 1991, το τμήμα της αγοράς που κατέχουν οι εισαγωγές από τη Ρωσία και τη Λιθουανία αυξήθηκε από 0,1 % σε 7,4 %. Κατά την ίδια περίοδο, αυτές οι εισαγωγές δεν είχαν επίδραση στο τμήμα της αγοράς που κατέχουν οι παραγωγοί του  Ηνωμένου Βασιλείου, το οποίο παρέμεινε σταθερό πάνω από 76 %, αλλά κατέλαβαν τη θέση που κατείχαν οι εισαγωγές από άλλες πηγές.  (54) Ωστόσο, κατά την περίοδο της έρευνας, το τμήμα της αγοράς που κατείχαν οι εισαγωγές που αποτελούν αντικείμενο ντάμπινγκ, από τη Ρωσία και τη Λιθουανία, αυξήθηκε από 7,3 σε 16,5 %. Κατά την ίδια περίοδο, το τμήμα της αγοράς των παραγωγών του  Ηνωμένου Βασιλείου μειώθηκε από 72,4 σε 60 %. Εφόσον το τμήμα των εισαγωγών από άλλες πηγές αυξήθηκε μόνο κατά 3,2 ποσοστιαίες μονάδες, μείωση του τμήματος της αγοράς που κατέχει η βιομηχανία του Ηνωμένου Βασιλείου, μπορεί να αποδοθεί κατά μεγάλο  ποσοστό στις εισαγωγές που αποτελούν αντικείμενο ντάμπινγκ.  ii) Πωλήσεις (55) Κατά την περίοδο της έρευνας, οι πωλήσεις των παραγωγών του Ηνωμένου Βασιλείου μειώθηκαν κατά 218 000 τόνους, ενώ όγκος των εισαγωγών που αποτελούν αντικείμενο ντάμπινγκ από τη Ρωσία και τη Λιθουανία αυξήθηκε κατά 100 000 τόνους. Ως εκ τούτου ένα  μεγάλο μέρος της απώλειας των εγχωρίων πωλήσεων μπορεί να αποδοθεί στις εισαγωγές που αποτελούν αντικείμενο ντάμπινγκ.  iii) Παραγωγή (56) Η παραγωγή της βιομηχανίας του Ηνωμένου Βασιλείου μειώθηκε κατά 458 000 τόνους κατά την περίοδο της έρευνας. Την ίδια περίοδο, η αύξηση κατά 100 000 τόνους των εισαγωγών που αποτελούν αντικείμενο ντάμπινγκ συνέβαλε σε μέρος αυτής της πτώσης, και σε  μέρος της αντίστοιχης πτώσης της χρησιμοποίησης του παραγωγικού δυναμικού.  iv) Τιμές και αποδοτικότητα (57) Κατά την περίοδο της έρευνας οι μέσες τιμές πώλησης ανά τόνο που εφήρμοζαν οι παραγωγοί του Ηνωμένου Βασιλείου ήταν 97,50 λίρες στερλίνες, που αντιστοιχούσε σε μείωση 3 % κατά την ίδια περίοδο το 1991 και σε πτώση 10 % σε σύγκριση με το 1990. Είναι  προφανές ότι η αυξανόμενη παρουσία των εισαγωγών που αποτελούν αντικείμενο ντάμπινγκ, συνέβαλε σημαντικά σ' αυτήν την πτώση των τιμών, εφόσον προσφέρονταν στην αγορά σε τιμές πάνω από 20 % χαμηλότερες από το κόστος των παραγωγών του Ηνωμένου Βασιλείου.  Το 1991, η βιομηχανία του Ηνωμένου Βασιλείου διατήρησε τμήμα της αγοράς ανάλογο με αυτό των εισαγωγών που αποτελούσαν αντικείμενο ντάμπινγκ μειώνοντας τις τιμές της και έτσι υπέστη αντίστοιχη πτώση των κερδών- ωστόσο, ακόμη και σε αυτό το χαμηλότερο  επίπεδο των τιμών, οι παραγωγοί του Ηνωμένου Βασιλείου ήταν ακόμη σε θέση να έχουν το κατάλληλο, αν και μειωμένο, περιθώριο κέρδους. Κατά την περίοδο της έρευνας, οι παραγωγοί του Ηνωμένου Βασιλείου, λόγω των εισαγωγών που αποτελούσαν αντικείμενο  ντάμπινγκ σε τιμές χαμηλότερες των κοινοτικών, μείωσαν ακόμη περισσότερο τις τιμές τους αλλά συνέχισαν να έχουν απώλειες των πωλήσεων.  (58) Όσον αφορά τις επιπτώσεις αυτών των χαμηλότερων των κοινοτικών τιμών, καθορίστηκε ότι, ακόμα και αν υπάρχει κανονική διαφορά τιμής μεταξύ του προϊόντος του Ηνωμένου Βασιλείου και των εισαγωγών, οι εισαγωγές που αποτελούσαν αντικείμενο ντάμπινγκ  πραγματοποιήθηκαν σε τιμές που ήταν χαμηλότερες από εκείνες των κατασκευαστών του Ηνωμένου Βασιλείου κατά 5 έως 10 % κατά την περίοδο της έρευνας. Αφού ληφθεί υπόψη αυτή η διαφορά, ο ανταγωνισμός μεταξύ των εισαγωγών και του εγχωρίου προϊόντος ασκείται  καθαρά σε βάση των τιμών. Ως προς αυτό, η έρευνα έδειξε, βάσει των αποδεικτικών στοιχείων, ότι πολλοί πελάτες προτίμησαν να αγοράσουν το προϊόν των εισαγωγών που αποτελούσαν αντικείμενο ντάμπινγκ, λόγω των χαμηλότερων τιμών αυτών των εισαγωγών έναντι  του προϊόντος του Ηνωμένου Βασιλείου, πράγμα που ανάγκασε τους παραγωγούς να μειώσουν ακόμη τις τιμές τους σε μια προσπάθεια να γίνουν ανταγωνιστικοί.  (59) Ως εκ τούτου οι εισαγωγές που αποτελούσαν αντικείμενο ντάμπινγκ ήταν η κυριότερη αιτία της πτώσης των τιμών κατά την περίοδο της έρευνας και είναι επίσης εν μέρει υπεύθυνες για τη μείωση της αποδοτικότητας.  γ) Ζημία που έχει προκληθεί από άλλους παράγοντες (60) Προβλήθηκε ο ισχυρισμός ότι άλλοι παράγοντες εκτός των εισαγωγών που αποτελούν αντικείμενο ντάμπινγκ έχουν προκαλέσει ζημία στη βιομηχανία του Ηνωμένου Βασιλείου. Αυτοί οι παράγοντες εξετάζονται κατωτέρω.  i) Εισαγωγές από άλλες πηγές (61) Μεταξύ του 1989 και της περιόδου της έρευνας, το τμήμα των εισαγωγών από χώρες εκτός της Ρωσίας και της Λιθουανίας παρέμεινε σταθερό στο 23 % της αγοράς του Ηνωμένου Βασιλείου. Όπως εξηγείται ανωτέρω, οι εισαγωγές αυτές έχασαν το τμήμα που κατείχαν  προς όφελος των εισαγωγών από τη Ρωσία και τη Λιθουανία μεταξύ του 1989 και 1991, αλλά το τμήμα που κατείχαν στην αγορά αυξήθηκε κατά 3,2 ποσοστιαίες μονάδες κατά την περίοδο της έρευνας, ενώ οι παραγωγοί του Ηνωμένου Βασιλείου έχασαν 12,4 μονάδες του  τμήματος της αγοράς αυτήν την περίοδο. Ως εκ τούτου οι εισαγωγές που δεν απετέλεσαν αντικείμενο ντάμπινγκ συνέβαλαν ελάχιστα στη μείωση του τμήματος που κατείχε στην αγορά η βιομηχανία του Ηνωμένου Βασιλείου, αλλά, όσον αφορά τον όγκο, η αύξηση κατά 16  000 τόνους των πωλήσεων συνέβαλε μόνο ελάχιστα στη μείωση των εγχωρίων πωλήσεων των παραγωγών του Ηνωμένου Βασιλείου κατά 218 000 τόνους.  (62) Η μέση τιμή εισαγωγής cif των εισαγωγών από άλλες πηγές ήταν κατά 15 % υψηλότερη από την τιμή των εισαγωγών που απετέλεσαν αντικείμενο ντάμπινγκ και η έρευνα έδειξε ότι η τελική τιμή πώλησης στο Ηνωμένο Βασίλειο ήταν γενικά υψηλότερη από την τιμή  των εισαγωγών από τη Ρωσία και τη Λιθουανία. Υπό αυτές τις συνθήκες, οι εισαγωγές που δεν απετέλεσαν αντικείμενο ντάμπινγκ δεν έχουν προκαλέσει σημαντική ζημία στους παραγωγούς του Ηνωμένου Βασιλείου, εφόσον οι επιπτώσεις τους στην αγορά όσον αφορά τον  όγκο και τις τιμές δεν έχουν μεταβληθεί σημαντικά από το 1989.  ii) Εισαγωγές άλλων αζωτούχων λιπασμάτων (63) Ορισμένοι εισαγωγείς προέβαλαν το επιχείρημα ότι οι εισαγωγές το νιτρικού αμμωνίου από τη Ρωσία και τη Λιθουανία αντικατέστησαν μόνο τις εισαγωγές άλλων αζωτούχων λιπασμάτων, ιδίως την ουρία, οι οποίες έχουν μειωθεί, και ότι η ζημία που έχει  προκληθεί στους παραγωγούς νιτρικού αμμωνίου στο Ηνωμένο Βασίλειο πρέπει να εξετασθεί σ' αυτό το πλαίσιο.  (64) Παρά το γεγονός ότι το το νιτρικό αμμώνιο είναι το προϊόν που εξετάζεται στο πλαίσιο αυτής της διαδικασίας, είναι προφανές ότι οι παραγωγοί νιτρικού αμμωνίου του Ηνωμένου Βασιλείου μπορούν να έχουν επηρεαστεί δυσμενώς από τις εισαγωγές άλλων  αζωτούχων λιπασμάτων, όπως η ουρία, που δεν παράγονται στο Ηνωμένο Βασίλειο. Ωστόσο, το επιχείρημα δεν υποστηρίζεται από τα γεγονότα. Μεταξύ του 1989 και του 1992, (η περίοδος έρευνας σε έτη) οι συνολικές εισαγωγές αζωτούχων λιπασμάτων αυξήθηκαν κατά  200 000 τόνους, λόγω κυρίως των αυξημένων εισαγωγών νιτρικού αμμωνίου που αποτελούσαν αντικείμενο ντάμπινγκ, από τη Ρωσία και τη Λιθουανία. Ως εκ τούτου οι εισαγωγές που αποτελούσαν αντικείμενο ντάμπινγκ δεν αντικατέστησαν άλλα αζωτούχα λιπάσματα -  αντίθετα έχουν προστεθεί στην αγορά.  iii) Πτώση της συνολικής ζήτησης (65) Προβλήθηκε ο ισχυρισμός από πολλά μέρη ότι η πτώση της συνολικής ζήτησης νιτρικού αμμωνίου στο Ηνωμένο Βασίλειο έχει προκαλέσει τη ζημία στους κατασκευαστές του Ηνωμένου Βασιλείου.  (66) Μεταξύ του 1989 και του 1991, η πτώση κατά 8 % της συνολικής ζήτησης νιτρικού αμμωνίου στο Ηνωμένο Βασίλειο ήταν η σημαντική αιτία για τη μεγάλη πτώση των εγχωρίων πωλήσεων που σημείωσαν οι παραγωγοί του Ηνωμένου Βασιλείου, εφόσον το τμήμα της  αγοράς παρέμεινε σταθερό. Κατά την περίοδο της έρευνας, οι πωλήσεις των παραγωγών του Ηνωμένου Βασιλείου μειώθηκαν κατά 218 000 τόνους από τους οποίους οι 100 000 τόνοι περίπου μειώθηκαν λόγω του γεγονότος ότι μειώθηκε κατά 8 % η συνολική ζήτηση της  αγοράς.  (67) Στο σύνολο της περιόδου μεταξύ του 1989 και του Σεπτεμβρίου 1992, η ζήτηση της αγοράς συρρικνώθηκε κατά 15 % και οι πωλήσεις των παραγωγών του Ηνωμένου Βασιλείου μειώθηκαν κατά 30 %. Ως εκ τούτου, η πτώση της συνολικής ζήτησης είχε ορισμένες  επιπτώσεις στις αρνητικές εξελίξεις των πωλήσεων και της παραγωγής.  iv) Στρατηγική των παραγωγών του Ηνωμένου Βασιλείου Ι. Παραγωγικό δυναμικό, παραγωγή και αποθέματα (68) Ορισμένοι εξαγωγείς και εισαγωγείς προέβαλαν το επιχείρημα ότι η ζημία που υπέστη η βιομηχανία του Ηνωμένου Βασιλείου οφείλεται σ' αυτήν την ίδια βιομηχανία, εφόσον οι παραγωγοί του Ηνωμένου Βασιλείου ανέπτυξαν μεγάλο παραγωγικό δυναμικό και  άρχισαν να παράγουν μεγάλες ποσότητες.  (69) Παρόλο που οι παραγωγοί του Ηνωμένου Βασιλείου αντέδρασαν στην πτώση κατά 15 % της συνολικής ζήτησης μεταξύ του 1989 και της περιόδου της έρευνας, μειώνοντας το ετήσιο παραγωγικό δυναμικό τους κατά 500 000 τόνους (που ισοδυναμεί στο 16 % του  επιπέδου του 1989), συνέχισαν καθόλη τη διάρκεια της περιόδου αυτής να διατηρούν ένα επίπεδο παραγωγικού δυναμικού που ετοποθετείτο σε 50 % πάνω από την συνολική ζήτηση του Ηνωμένου Βασιλείου και ήταν σχεδόν διπλό από το επίπεδο των εγχωρίων πωλήσεών  τους. Παρόλο που είναι αλήθεια ότι ορισμένο ποσοστό αυτού του δυναμικού χρησιμοποιήθηκε για την παραγωγή νιτρικού αμμωνίου το οποίο χρησιμοποιείται σε εσωτερικές διαδικασίες παρασκευής μειγμάτων ή για βιομηχανικούς σκοπούς, λόγω του γεγονότος ότι  πραγματοποιούνται ελάχιστες εξαγωγές από το Ηνωμένο Βασίλειο και υπάρχει σημαντικό επίπεδο διείσδυσης των εισαγωγών (ακόμα και χωρίς τις εισαγωγές που αποτελούν αντικείμενο ντάμπινγκ), η κατάσταση αυτή ενεθάρρυνε την υπερπαραγωγή εκ μέρους των παραγωγών  του Ηνωμένου Βασιλείου.  (70) Μεταξύ του 1989 και 1991, η παραγωγή της βιομηχανίας του Ηνωμένου Βασιλείου αυξήθηκε κατά 13 % ή 240 000 τόνους σε μία περίοδο κατά την οποία η συνολική ζήτηση στο Ηνωμένο Βασίλειο μειώθηκε κατά 160 000 τόνους. Παρόλο που μέρος αυτής της παραγωγής  χρησιμοποιείται εσωτερικά και δεν πωλείται στους πελάτες, αυτή η υπερπαραγωγή οδήγησε σε αύξηση των αποθεμάτων κατά 230 000 τόνους αυτή την περίοδο. Η αύξηση αυτή των αποθεμάτων δεν οφείλεται στις εισαγωγές που αποτελούν αντικείμενο ντάμπινγκ, εφόσον  δεν είχαν επιπτώσεις στο τμήμα της αγοράς που κατείχε η βιομηχανία του Ηνωμένου Βασιλείου κατ' αυτήν την περίοδο. Ο καταγγέλλων τόνισε ότι το επίπεδο των αποθεμάτων ήταν σχετικά χαμηλό στο τέλος του 1989- ωστόσο, αυτό δεν αιτιολογεί την αύξηση που  σημειώθηκε μεταξύ του 1989 και του 1991.  (71) Κατά την περίοδο της έρευνας, για να αντιδράσουν στην υπερπαραγωγή του παρελθόντος και ως αποτέλεσμα της μείωσης της παραγωγής τους για την παρασκευή μειγμάτων, οι παραγωγοί του Ηνωμένου Βασιλείου μείωσαν δραστικά την παραγωγή τους, σχεδόν στο  πενταπλάσιο της αύξησης των εισαγωγών που αποτελούν αντικείμενο ντάμπινγκ. Παρά την πτώση αυτή, τα αποθέματα εξακολούθησαν να αυξάνονται.  (72) Ένας παραγωγός αναγκάστηκε να σταματήσει την παραγωγή του για σημαντικό χρονικό διάστημα, πράγμα που αύξησε το ανά μονάδα κόστος παραγωγής και είχε αρνητικές επιπτώσεις στην αποδοτικότητα κατ' αυτήν την περίοδο. Κάτω από αυτές τις συνθήκες επομένως  τουλάχιστον μέρος της απώλειας που είχε η βιομηχανία του Ηνωμένου Βασιλείου μπορεί να οφείλεται στην υπερβολική παραγωγή του παρελθόντος.  (73) Όντως, η παραγωγή κατά την περίοδο της έρευνας ήταν κατά 20 % χαμηλότερη από τα επίπεδα του 1989, ενώ η συνολική ζήτηση της αγοράς μειώθηκε κατά 15 % από αυτήν την περίοδο. Ως εκ τούτου, συνάγεται το συμπέρασμα ότι η μαζική πτώση της παραγωγής, η  μείωση της χρησιμοποίησης του παραγωγικού δυναμικού που τη συνοδεύει και η δημιουργία αποθεμάτων κατά την περίοδο της έρευνας οφείλονταν κυρίως στην προηγούμενη υπερπαραγωγή και όχι στις εισαγωγές που αποτελούσαν αντικείμενο ντάμπινγκ. Η πτώση της  παραγωγής από το 1989 οφείλεται κυρίως στη μείωση της συνολικής ζήτησης.  ΙΙ. Στρατηγική του κόστους (74) Ορισμένοι εισαγωγείς προέβαλαν το επιχείρημα ότι οι παραγωγοί του Ηνωμένου Βασιλείου ήταν αναποτελεσματικοί και πραγματοποίησαν υπερβολικά γενικά έξοδα.  (75) Η Επιτροπή διαπίστωσε ωστόσο ότι οι παραγωγοί του Ηνωμένου Βασιλείου επέτυχαν χωρίς αμφιβολία περικοπές του κόστους. Παρά το γεγονός που το ανά μονάδα κόστους παραγωγής αυξήθηκε κατά την περίοδο της έρευνας λόγω της διακοπής της παραγωγής, οι  παραγωγοί γενικά μείωσαν το κόστος και ειδικότερα τα γενικά έξοδα πωλήσεων από το 1989.  ΙΙΙ. Πολιτική των πωλήσεων (76) Ορισμένοι εισαγωγείς ισχυρίστηκαν επίσης ότι η βιομηχανία του Ηνωμένου Βασιλείου δεν μπόρεσε να προσαρμόσει την παραγωγή της και τη μέθοδο πωλήσεων στις μεταβαλλόμενες συνθήκες της αγοράς συνεχίζοντας να παράγουν καθόλη τη διάρκεια του έτους,  ελπίζοντας ότι οι έμποροι και οι καλλιεργητές θα αγοράσουν το νιτρικό αμμώνιο πολλούς μήνες πριν από την άνοιξη και ότι θα μπορέσουν να αναλάβουν το κόστος. Προβάλλουν τον ισχυρισμό ότι οι πελάτες όλο και περισσότερο προτιμούν να περιμένουν μέχρις ότου  φθάσει η κατάλληλη εποχή για την αγορά των λιπασμάτων τους και ότι ως προς αυτό, οι εισαγωγείς, αντίθετα από τους παραγωγούς του Ηνωμένου Βασιλείου, ανταποκρίνονται σ' αυτήν την τάση αυξάνοντας τις δραστηριότητές τους κατά τους μήνες του χειμώνα και της  άνοιξης. Αυτή η κατάσταση συνέβαλε στην πρόκληση της ζημίας που έχουν υποστεί οι παραγωγοί του Ηνωμένου Βασιλείου.  (77) Η Επιτροπή διαπίστωσε ότι όντως οι έμποροι και οι καλλιεργητές τείνουν να αγοράζουν πλησιέστερα προς την κατάλληλη εποχή. Ωστόσο, αυτή η τάση έχει επιταχυνθεί από τη διαθεσιμότητα μεγάλων ποσοτήτων φθηνών προϊόντων από τις εισαγωγές που αποτελούν  αντικείμενο ντάμπινγκ της Ρωσίας και της Λιθουανίας, και είναι προφανές ότι γενικά οι εισαγωγείς εποχιακών προϊόντων είναι περισσότερο ευέλικτοι από τους παραγωγούς στο να αποφασίζουν ακριβώς πότε επιθυμούν να προμηθεύουν την εγχώρια αγορά, εφόσον οι  παραγωγοί πρέπει να παράγουν σχεδόν συνεχώς ώστε να μεγιστοποιούν τη χρήση των εγκαταστάσεών τους και να διατηρούν χαμηλό το ανά μονάδα κόστος (παρόλο που αυτό δεν σημαίνει ότι πρέπει να υπερπαράγουν ή να διατηρούν υπερβολικό παραγωγικό δυναμικό). Κατ'  αυτήν την έννοια, υπάρχει ένα όριο του βαθμού κατά τον οποίο πρέπει να "προσαρμόζονται στην αγορά" κατά τον ίδιο τρόπο με τους εισαγωγείς. Επιπλέον, καθορίστηκε ότι οι παραγωγοί του Ηνωμένου Βασιλείου είναι υποχρεωμένοι να πραγματοποιούν πωλήσεις με  σημαντικές μειώσεις ή σε βάση πίστωσης, κατά την οποία η διαπραγμάτευση της τελικής τιμής γίνεται αργότερα έτσι ώστε οι ίδιοι παραγωγοί αναλαμβάνουν το κόστος και όχι οι πελάτες.  IV) Πολιτική διανομής (78) Οι εισαγωγείς προέβαλαν επίσης το επιχείρημα ότι οι παραγωγοί του Ηνωμένου Βασιλείου περιόρισαν πρόσφατα τις πωλήσεις τους σε μικρό αριθμό διανομέων, ορισμένοι από τους οποίους εν συνεχεία ενώθηκαν σε επιχειρήσεις και κατ' αυτόν τον τρόπο  κατέστησαν αδύνατο για ορισμένους πελάτες να προμηθεύονται το προϊόν των παραγωγών του Ηνωμένου Βασιλείου τουλάχιστον σε λογικές τιμές. Έτσι οι κατασκευαστές του Ηνωμένου Βασιλείου αποκλείστηκαν οι ίδιοι από μέρος της εγχώριας αγοράς και έτσι προκάλεσαν  οι ίδιοι τη ζημία που υπέστησαν.  (79) Η Επιτροπή δεν συμφωνεί με αυτόν τον ισχυρισμό επειδή δεν συνηθίζεται οι εταιρείες που απασχολούνται με αυτά τα προϊόντα να συναλλάσονται με μεγάλο αριθμό εμπόρων ή αντιπροσώπων. Τόσο και οι παραγωγοί όσο και οι εισαγωγείς στο Ηνωμένο Βασίλειο του  προϊόντος από τη Ρωσία και τη Λιθουανία πωλούν σε αυτούς τους πελάτες και πολλές φορές στους ίδιους. Ενώ είναι φυσικό μικρός αριθμός πελατών να μην έχει αγοράσει το προϊόν του Ηνωμένου Βασιλείου μέσω διαφόρων κυκλωμάτων πωλήσεων από ό,τι κατά το  παρελθόν, δεν υπάρχουν στοιχεία που να αποδεικνύουν ότι υπήρχε γενικό πρόβλημα αγοράς του προϊόντος του Ηνωμένου Βασιλείου.  V) Βελτίωση της παραγωγικότητας (80) Η απασχόληση της βιομηχανίας στο Ηνωμένο Βασίλειο μειώθηκε κατά 20 % μεταξύ του 1989 και του 1991 σε μια εποχή κατά την οποία η παραγωγή αυξήθηκε κατά 13 %. Ως εκ τούτου το κυριότερο μέρος της πτώσης της απασχόλησης οφείλεται στην αύξηση της  παραγωγικότητας.  δ) Συμπέρασμα (81) Βάσει των ανωτέρω, η Επιτροπή καταλήγει στο συμπέρασμα ότι ορισμένοι παράγοντες, άλλοι εκτός των εισαγωγών που αποτελούν αντικείμενο ντάμπινγκ, έχουν συμβάλει στη ζημία που έχει προκληθεί στη βιομηχανία του Ηνωμένου Βασιλείου.  (82) Ειδικότερα, η γενική πτώση της ζήτησης, η υπερπαραγωγή και η συντήρηση ενός υπερβολικού παραγωγικού δυναμικού εκ μέρους των παραγωγών του Ηνωμένου Βασιλείου έπαιξαν σημαντικό ρόλο στις αρνητικές εξελίξεις της παραγωγής, των αποθεμάτων και στη  χρησιμοποίηση του παραγωγικού δυναμικού και μικρότερο μέρος σε ό,τι αφορά την πτώση των πωλήσεων, του τμήματος της αγοράς και της αποδοτικότητας. Η βελτίωση της παραγωγικότητας ήταν κυρίως υπεύθυνη για την πτώση της απασχόλησης.  (83) Η υπόλοιπη ζημία που έχει προκληθεί από το ντάμπινγκ συνίσταται κυρίως στη μείωση των πωλήσεων και του τμήματος της αγοράς που σημειώθηκε κατά την περίοδο της έρευνας και απετέλεσε τον κυριότερο παράγοντα για τη μείωση των τιμών και της  αποδοτικότητας της βιομηχανίας του Ηνωμένου Βασιλείου από το 1990, παρόλο που τα κέρδη ήταν ακόμη σε κατάλληλα επίπεδα μέχρι την περίοδο της έρευνας. Η πρακτική ντάμπινγκ είχε επίσης ορισμένες επιπτώσεις στη μείωση της παραγωγής και στην αύξηση των  αποθεμάτων, αλλά δεν έχει σημαντικές επιπτώσεις στη χρησιμοποίηση του δυναμικού ή στην απασχόληση.  (84) Η Επιτροπή καταλήγει στο συμπέρασμα ότι μέρος της ζημίας που έχει υποστεί η βιομηχανία του Ηνωμένου Βασιλείου οφείλεται σε άλλους παράγοντες. Ωστόσο, λόγω της σοβαρότητας της συνολικής ζημίας σ' αυτήν την υπόθεση, συνάγεται το συμπέρασμα ότι η  υπόλοιπη ζημία που έχει προκληθεί κατά την περίοδο της έρευνας και που οφείλεται στις εισαγωγές που αποτελούν αντικείμενο ντάμπινγκ από τη Ρωσία και τη Λιθουανία είναι σημαντική.   Ζ. ΣΥΜΦΕΡΟΝ ΤΗΣ ΚΟΙΝΟΤΗΤΑΣ  α) Γενικές παρατηρήσεις (85) Εξετάζοντας κατά πόσο τα συμφέροντα της Κοινότητας απαιτούν τη λήψη μέτρων αντιντάμπινγκ, η Επιτροπή θεώρησε ότι σκοπός αυτών των μέτρων - να αποτραπεί η διαστρέβλωση του ανταγωνισμού που οφείλεται στις αθέμιτες εμπορικές πρακτικές και έτσι να  αποκατασταθεί ο ανοικτός και θεμιτός ανταγωνισμός στην κοινοτική αγορά - είναι βασικά προς το γενικό συμφέρον της Κοινότητας.  β) Συνέπειες για την κοινοτική βιομηχανία (86) Όσον αφορά τη διαδικασία, η Επιτροπή θεωρεί ότι, αν δεν επιβληθούν μέτρα για τη διόρθωση των αποτελεσμάτων των εισαγωγών που αποτελούν αντικείμενο ντάμπινγκ, ένας ή περισσότεροι παραγωγοί του Ηνωμένου Βασιλείου θα αναγκαστούν να κλείσουν τις  εγκαταστάσεις τους και ίσως να διακόψουν οριστικά τις δραστηριότητές τους, ειδικότερα λόγω του μεγάλου όγκου της πλεονάζουσας παραγωγικότητας στη Ρωσία και Λιθουανία, και λόγω των πρακτικών ντάμπινγκ που έχουν καθοριστεί κατά τη διάρκεια της περιόδου  της έρευνας.  Το γεγονός αυτό θα οδηγήσει σε σημαντικές απώλειες θέσεων απασχόλησης στο Ηνωμένο Βασίλειο και θα μειώσουν τις δυνατότητες ανταγωνισμού στην αγορά.  γ) Επιπτώσεις στους χρήστες (87) Είναι αλήθεια ότι οι καλλιεργητές στο Ηνωμένο Βασίλειο έχουν ωφεληθεί βραχυπρόθεσμα από τις χαμηλές τιμές των εισαγωγών που αποτελούν αντικείμενο ντάμπινγκ, και ορισμένοι καλλιεργητές εξέφρασαν τις ανησυχίες τους στην Επιτροπή όσον αφορά τις  πιθανές επιπτώσεις των μέτρων αντιντάμπινγκ στις τιμές των λιπασμάτων στην αγορά του Ηνωμένου Βασιλείου. Ωστόσο πρέπει επίσης να λαμβάνεται υπόψη ότι τα λιπάσματα αντιστοιχούν μόνο στο 10 % του κόστους της συνολικής εισροής των καλλιεργητών στο Ηνωμένο  Βασίλειο εφόσον οι τιμές των λιπασμάτων έχουν μειωθεί σημαντικά τα πρόσφατα έτη. Σύμφωνα με τις στατιστικές MAFF (Υπουργείο Γεωργίας, Αλιείας και Τροφίμων) του Σεπτεμβρίου 1992, οι τιμές των λιπασμάτων ήταν κατά 24 % χαμηλότερες από τα επίπεδά τους του  1985. Ως εκ τούτου, οποιαδήποτε προσαρμογή στις τιμές που θα απορρέει από τα μέτρα αντιντάμπινγκ δεν αναμένεται να έχει σημαντικές επιπτώσεις στους προϋπολογισμούς των καλλιεργητών, και σε τελευταία ανάλυση δεν είναι επαρκής λόγος για το να μην  χορηγηθεί νόμιμη προστασία στους παραγωγούς του Ηνωμένου Βασιλείου.  δ) Επιπτώσεις στις συναλλαγές με τις χώρες της πρώην Σοβιετικής Ένωσης (88) Όσον αφορά τα κριτήρια του συμφέροντος της Κοινότητας, πολλοί εξαγωγείς προέβαλαν το επιχείρημα ότι η Επιτροπή, διατυπώνοντας τις προτάσεις της σε υποθέσεις αντιντάμπινγκ, πρέπει να λαμβάνει δεόντως υπόψη τη δέσμευση της Κοινότητας να ενθαρρύνει  τις συναλλαγές με τις χώρες της πρώην Σοβιετικής Ένωσης ώστε να διευκολύνει τη μετάβασή τους σε οικονομίες αγοράς. Η Επιτροπή τονίζει ωστόσο ότι το γεγονός αυτό δεν αποκλείει το ότι πρέπει να επιβάλλονται μέτρα αντιντάμπινγκ σε περιπτώσεις που το  απαιτεί η νόμιμη προστασία της κοινοτικής βιομηχανίας. Επιπλέον, η λύση που προτείνει η Επιτροπή σε αυτήν την περίπτωση προσπαθεί να αποφύγει όσον το δυνατόν περισσότερο τη σύγκρουση μεταξύ αυτού του σκοπού και της ανάγκης να ενθαρρύνονται οι συνεχείς  συναλλαγές με τις χώρες της πρώην Σοβιετικής Ένωσης, στο πλαίσιο της κοινοτικής νομοθεσίας αντιντάμπινγκ.  ε) Συμπέρασμα (89) Η Επιτροπή καταλήγει στο συμπέρασμα ότι η επιβολή μέτρων αντιντάμπινγκ είναι προς το συμφέρον της Κοινότητας σ' αυτήν την περίπτωση.   Η. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ ΟΣΟΝ ΑΦΟΡΑ ΤΗ ΛΕΥΚΟΡΩΣΙΑ, ΓΕΩΡΓΙΑ, ΤΟ ΤΟΥΡΚΜΕΝΙΣΤΑΝ, ΤΗΝ ΟΥΚΡΑΝΙΑ ΚΑΙ ΤΟ ΟΥΖΜΠΕΚΙΣΤΑΝ  (90) Όπως αναφέρεται στην παράγραφο 16, η Επιτροπή δεν βρήκε αποδεικτικά στοιχεία όσον αφορά τις εισαγωγές νιτρικού αμμωνίου καταγωγής  Λευκορωσίας, Γεωργίας, Τουρκμενιστάν, Ουκρανίας και Ουζμπεκιστάν στο Ηνωμένο Βασίλειο κατά την περίοδο της έρευνας. Επομένως πρέπει να περατωθεί η διαδικασία αντιντάμπινγκ όσον αφορά αυτές τις χώρες.  (91) Ο καταγγέλλων τόνισε ότι υπάρχει σε αυτές τις χώρες σημαντικό δυναμικό παραγωγής κια προβάλλει τον ισχυρισμό, βάσει των τιμών που έχουν καταγραφεί σε αγορές της ανατολικής Ευρώπης, ότι υπάρχει απειλή ζημίας. Ωστόσο, δεν υπάρχουν στοιχεία που να  αποδεικνύουν ότι μεταβάλλονται οι συνθήκες που μπορούν να οδηγήσουν σε μεγάλη διείσδυση εισαγωγών που θα αποτελούν αντικείμενο ντάμπινγκ από αυτές τις εν λόγω χώρες.  (92) Η συμβουλευτική επιτροπή δεν προέβαλε αντιρρήσεις ως προς αυτή τη λύση.   Θ. ΑΠΟΔΟΧΗ ΤΩΝ ΑΝΑΛΗΨΕΩΝ ΥΠΟΧΡΕΩΣΕΩΝ ΟΣΟΝ ΑΦΟΡΑ ΤΙΣ ΕΙΣΑΓΩΓΕΣ ΚΑΤΑΓΩΓΗΣ ΡΩΣΙΑΣ ΚΑΙ ΛΙΘΟΥΑΝΙΑΣ  i) Διαδικασία (93) Προτού καταλήξει στα συμπεράσματά της ως προς το ντάμπινγκ και τη ζημία σ' αυτήν την υπόθεση, η Επιτροπή ανακοίνωσε τις διαπιστώσεις της σε όλα τα μέρη που ενέχονται στη διαδικασία. Αφού ανέλυσε όλες τις παρατηρήσεις που έλαβε, η Επιτροπή κατέληξε  στο συμπέρασμα ότι οι εισαγωγές καταγωγής Λιθουανίας και Ρωσίας απετέλεσαν αντικείμενο ντάμπινγκ και προκάλεσαν σημαντική ζημία στη βιομηχανία του Ηνωμένου Βασιλείου και ότι ήταν αναγκαίο να ληφθούν μέτρα άμυνας προς το συμφέρον της κοινοτικής  βιομηχανίας. Σύμφωνα με το άρθρο 13 παράγραφος 6 του κανονισμού (ΕΟΚ) αριθ. 2423/88, η Επιτροπή έδωσε στους εξαγωγείς στη Ρωσία και Λιθουανία την ευκαιρία να προτείνουν αναλήψεις υποχρεώσεων όσον αφορά την εν λόγω περιοχή.  (94) Πρέπει να αναφερθεί ότι, πριν από την αποδοχή των αναλήψεων υποχρεώσεων, η Επιτροπή πραγματοποίησε πλήρη έρευνα της υπόθεσης και ειδικότερα έδωσε σε όλα τα ενδιαφερόμενα μέρη την ευκαιρία να ασκήσουν τα δικαιώματά τους στο πλαίσιο του άρθρου 7  παράγραφος 4 του κανονισμού (ΕΟΚ) αριθ. 2423/88.  ii) Μέτρα άμυνας σε περιφερειακή υπόθεση (95) Στόχος των μέτρων αντιντάμπινγκ σε περιφερειακή υπόθεση είναι να εξασφαλίζει τη νόμιμη προστασία της εν λόγω περιοχής, σ' αυτήν την περίπτωση στο Ηνωμένο Βασίλειο, το οποίο αντιπροσωπεύει το 40 % περίπου της κοινοτικής κατανάλωσης και παραγωγής  νιτρικού αμμωνίου. Επειδή δεν μπορεί να επιβληθεί δασμός μόνον στις εισαγωγές σε ένα κράτος μέλος μιας τελωνειακής ένωσης όπως είναι η Κοινότητα, οι αναλήψεις υποχρεώσεων είναι η καταλληλότερη λύση σε αυτές τις υποθέσεις και πρέπει να εξετασθεί κατ'  αρχήν. Η εναλλακτική δράση θα ήταν να επιβληθεί δασμός αντιντάμπινγκ στο σύνολο της Κοινότητας. Αυτό το γεγονός θα είχε τις αναπόδραστες επιπτώσεις προστασίας της υπόλοιπης κοινοτικής βιομηχανίας η οποία δεν ζήτησε αυτήν την προστασία. Ως εκ τούτου, στο  πλαίσιο του άρθρου 13 παράγραφος 6 ανωτέρω θα επιβληθεί τέτοιος δασμός μόνον εάν δεν προταθούν αμέσως αποδεκτές αναλήψεις υποχρεώσεων.  iii) Τύπος των αναλήψεων υποχρεώσεων (96) Η Επιτροπή ενημέρωσε τους εξαγωγείς της Λιθουανίας και της Ρωσίας ότι, εκτός από τις αναλήψεις υποχρεώσεων ως προς τις τιμές, θα εξετασθεί η περίπτωση των ποσοτικών αναλήψεων υποχρεώσεων που προϋποθέτουν το ότι οι εξαγωγείς σε κάθε χώρα θα  περιορίσουν τις εξαγωγές του νιτρικού αμμωνίου προς το Ηνωμένο Βασίλειο σε ορισμένες ποσότητες. Εφόσον η Ρωσία και η Λιθουανία πραγματοποίησαν εξαγωγές ιδίων ποσοτήτων προς το Ηνωμένο Βασίλειο κατά την περίοδο της έρευνας, κρίνεται ότι ο όγκος των  αναλήψεων υποχρεώσεων πρέπει να διαιρεθεί εξίσου μεταξύ των δύο μερών.  (97) Η βιομηχανία του Ηνωμένου Βασιλείου, παρόλο που προέβαλε αντιρρήσεις ως προς τις αναλήψεις υποχρεώσεων σ' αυτήν την περίπτωση με το επιχείρημα ότι η εφαρμογή τους θα είναι εξαιρετικά δύσκολη, εξέφρασε προτίμηση για τις αναλήψεις υποχρεώσεων ως προς  τις τιμές, ισχυριζόμενη ότι τα ποσοτικά μέτρα δεν επιλύουν το πρόβλημα του καθορισμού ακατάλληλων επιπέδων τιμών στην αγορά.  (98) Η Επιτροπή ωστόσο θεώρησε ότι οι ποσοτικές αναλήψεις υποχρεώσεων είναι προτιμότερο μέτρο από τις αναλήψεις υποχρεώσεων ως προς τιμές σε αυτή τη διαδικασία επειδή, λόγω της διακύμανσης των τιμών, μία λύση με βάση τις τιμές μπορεί να καταλήξει στό να  αποκλειστούν οι εισαγωγές της Ρωσίας και της Λιθουανίας από την αγορά του Ηνωμένου Βασιλείου. Ειδικότερα, είναι γνωστό ότι οι παραγωγοί του Ηνωμένου Βασιλείου έχουν μειώσει απότομα τις τιμές πωλήσεών τους ακριβώς μετά το τέλος της περιόδου της έρευνας.  Εφόσον δεν μπορεί να προσδιοριστεί κατά πόσον αυτή η μείωση των τιμών οφειλόταν στις εισαγωγές που αποτελούν αντικείμενο ντάμπινγκ, δεν θα ήταν δίκαιο να καθοριστεί μία βάση τιμής που δεν θα προκαλεί ζημία για τον μέσο όρο της περιόδου της έρευνας, και  να προδικάζεται ότι οι εξαγωγείς θα παραμείνουν στην αγορά με αυτές τις τιμές, στο πλαίσιο των συνθηκών της αγοράς που θα προκύψουν.  (99) Η Επιτροπή θεωρεί επίσης ότι μία ποσοτική ανάλυψη υποχρέωσης θα επιτρέπει στους εξαγωγείς να διατηρήσουν ένα ορισμένο επίπεδο παραγωγής παραμένοντας στην αγορά του Ηνωμένου Βασιλείου, αλλά ταυτόχρονα θα εξουδετερώσουν τη ζημία που έχει προκληθεί  στους παραγωγούς του Ηνωμένου Βασιλείου από τις εισαγωγές που αποτελούν αντικείμενο ντάμπινγκ, εφόσον η μείωση της ποσότητας αυτών των εισαγωγών από τη Ρωσία και Λιθουανία θα δημιουργήσει την προϋπόθεση για την αύξηση των πωλήσεων και της παραγωγής εκ  μέρους της βιομηχανίας του Ηνωμένου Βασιλείου και θα έχουν θετικές επιπτώσεις στις τιμές στο Ηνωμένο Βασίλειο.  (100) Επιλέον, αυτές οι αναλήψεις υποχρεώσεων δεν είναι αντίθετες προς τον ανταγωνισμό εφόσον το νιτρικό αμμώνιο εισάγεται στο Ηνωμένο Βασίλειο από πολλές άλλες πηγές (ιδίως από χώρες της Ανατολικής Ευρώπης). Αυτές οι εισαγωγές είναι απευθείας  ανταγωνιστικές με τα προϊόντα του Ηνωμένου Βασιλείου και ήδη κατέχουν σημαντικό τμήμα της αγοράς.  iv) Όγκος των εισαγωγών για τις ποσοτικές αναλήψεις υποχρεώσεων (101) Λαμβάνοντας υπόψη τα μέσα επίπεδα των εισαγωγών από τη Ρωσία και τη Λιθουανία μεταξύ του 1990 και του 1992, και το γεγονός ότι οι εισαγωγές στο Ηνωμένο Βασίλειο από αυτές τις χώρες υπερέβαιναν το 1992 τους 320 000 τόνους, η Επιτροπή θεωρεί ότι  είναι αναγκαίο να μειωθεί σημαντικά αυτός ο όγκος ώστε να εξουδετερωθεί η υλική ζημία και επομένως καταλήγει στο συμπέρασμα ότι οι ποσοτικές αναλήψεις υποχρεώσεων θα καθορίσουν όγκο των συνδυασμένων ετήσιων εισαγωγών από τη Ρωσία και τη Λιθουανία που  δεν θα υπερβαίνει τους 200 000 τόνους, δηλαδή 100 000 τόνοι από κάθε χώρα. Αυτό αντιστοιχεί σε μείωση τουλάχιστον 40 % επί του στοιχείου του 1992.  v) Αποδοχή των αναλήψεων υποχρεώσεων όσον αφορά τις εισαγωγές καταγωγής Λιθουανίας (102) Ο εξαγωγέας της Λιθουανίας Jonava Azotas, ο οποίος συνεργάστηκε πλήρως κατά την έρευνα, πρότεινε να περιορίσει τον όγκο των εξαγωγών του στο Ηνωμένο Βασίλειο σε 100 000 τόνους ετησίως. Εφόσον είναι ο μοναδικός παραγωγός της Λιθουανίας και διαθέτει  δική του εταιρεία εξαγωγής, συν το γεγονός ότι η ανάλυψη υποχρέωσης προτείνεται με την υποστήριξη της κυβέρνησης της Λιθουανίας, η Επιτροπή θεωρεί ότι η εταιρεία Jonava Azotas μπορεί να ελέγχει όλες τις εξαγωγές νιτρικού αμμωνίου καταγωγής Λιθουανίας.  (103) Η ανάληψη υποχρέωσης προβλέπει τον έλεγχο που η Επιτροπή πιστεύει ότι θα είναι αποτελεσματικός. Ο παραγωγός της Λιθουανίας συμφώνησε να υποβάλει λεπτομερείς τριμηνιαίες (και αρχικά κάθε μήνα) εκθέσεις σχετικά με τις εξαγωγές του στο Ηνωμένο  Βασίλειο και σε άλλα κράτη μέλη, συναλλαγή προς συναλλαγή, που θα υπόκεινται σε επαλήθευση. Εφόσον θα υποβάλλονται τακτικές πληροφορίες σχετικά με όλες τις εξαγωγές προς την Κοινότητα, και όχι μόνο προς το Ηνωμένο Βασίλειο, που θα συμπεριλαμβάνουν όλες  τις λεπτομέρειες των διακανονισμών αποστολής και τα στοιχεία του τελικού πελάτη, η Επιτροπή θεωρεί ότι μπορεί να ελέγχει όλες τις εισαγωγές στο Ηνωμένο Βασίλειο μέσω άλλων κρατών μελών και να εξασφαλίζει το ότι οι εισαγωγές αυτές έχουν συμπεριληφθεί  στον όγκο των αναλήψεων υποχρεώσεων.  (104) Ως εκ τούτου η Επιτροπή θεωρεί ότι μπορεί να γίνει αποδεκτή η ανάληψη υποχρέωσης που πρότεινε η εταιρεία Jonava Azotas.  vi) Αποδοχή των αναλήψεων υποχρεώσεων όσον αφορά τις εισαγωγές καταγωγής Ρωσίας (105) Λόγω του μεγάλου αριθμού των παραγωγών στη Ρωσία που εξάγουν ή ενδεχομένως θα εξάγουν νιτρικό αμμώνιο, μετά την κατάργηση του κεντρικού ελέγχου των εξαγωγών στη Ρωσία από πρώην φορέα κρατικά ελεγχόμενο, η Επιτροπή θεωρεί ότι μόνο μία ανάληψη  υποχρέωσης που θα προσφέρει η κεντρική κυβέρνηση μπορεί να καλύψει ευλόγως όλους τους εξαγωγείς και επομένως να γίνει αποδεκτή.  (106) Η Επιτροπή έλαβε προσφορά για ανάληψη υποχρέωσης από το Υπουργείο Εξωτερικών Οικονομικών Σχέσεων της Ρωσικής Ομοσπονδίας, στο πλαίσιο των οποίων το υπουργείο προτείνει να περιορίσει τις εξαγωγές νιτρικού αμμωνίου καταγωγής Ρωσίας στο Ηνωμένο  Βασίλειο σε 100 000 τόνους. Αυτή η ανάληψη υποχρέωσης μπορεί να ελέγχεται με την εισαγωγή γενικού συστήματος αδειών εξαγωγής για αυτό το προϊόν, και οι άδειες εξαγωγής σε πελάτες του Ηνωμένου Βασιλείου να περιορίζονται μόνο για τις αποστολές όχι πάνω  από 100 000 τόνων ετησίως.  (107) Αφού εξέτασε αυτή την προσφορά αναλήψεως υποχρεώσεων, η Επιτροπή θεώρησε ότι οι ρωσικές αρχές είχαν τη δυνατότητα να ελέγχουν τις εξαγωγές όλων των ρώσων παραγωγών, εφόσον η άδεια εξαγωγής πρέπει να υποβάλλεται στα τελωνεία πριν να εγκριθεί η  απομάκρυνση των προϊόντων από το ρωσικό έδαφος. Υπογραμμίζεται επίσης ότι η ανάληψη υποχρέωσης προβλέπει την υποβολή λεπτομερών εκθέσεων για τις εξαγωγές σε τριμηνιαία βάση (και αρχικά μηνιαίως) προς την Επιτροπή συναλλαγή προς συναλλαγή, που θα  υπόκεινται σε επαλήθευση. Οι ρωσικές αρχές είναι έτοιμες επίσης να διεξαγάγουν διαβουλεύσεις με την Επιτροπή στην περίπτωση που θα ανακύψουν προβλήματα με τις αναλήψεις υποχρεώσεων, και δήλωσαν ότι είναι έτοιμες να συνεργασθούν για την αποτροπή της  καταστρατήγησης του μέτρου. Όσον αφορά το τελευταίο αυτό σημείο, ισχύουν οι ίδιες παρατηρήσεις που διατυπώθηκαν στο σημείο 103 όσον αφορά τη Λιθουανία.  (108) Κάτω από αυτές τις συνθήκες, η Επιτροπή θεωρεί ότι μπορεί να γίνει αποδεκτή η ανάληψη υποχρέωσης που πρότεινε το ρωσικό Υπουργείο Εξωτερικών Οικονομικών Σχέσεων.  vii) Παρατηρήσεις όσον αφορά την αποδοχή των αναλήψεων υποχρεώσεων που προτάθηκαν (109) Η βιομηχανία του Ηνωμένου Βασιλείου προέβαλε το επιχείρημα ότι δεν θα τηρηθούν οι αναλήψεις υποχρεώσεων που πρότεινε το Υπουργείο Εξωτερικών Οικονομικών Σχέσεων στη Ρωσία, εφόσον οι ρωσικές αρχές δεν είναι σε θέση να ελέγχουν τις εξαγωγές.  (110) Η Επιτροπή απορρίπτει αυτό το επιχείρημα και, βάσει των περιστατικών που περιγράφονται στις παραγράφους 106 και 107, συνεχίζει να πιστεύει ότι το υπουργείο μπορεί να ελέγχει όλες τις ρωσικές εξαγωγές και επομένως να εφαρμόζει την ανάληψη  υποχρέωσης.  (111) Η βιομηχανία του Ηνωμένου Βασιλείου προέβαλε επίσης το επιχείρημα ότι, ακόμη και αν οι εξαγωγές ελέγχονται κατάλληλα, οι αναλήψεις υποχρεώσεων θα καταστρατηγούνται από τις εισαγωγές που πραγματοποιούνται στο Ηνωμένο Βασίλειο μέσω άλλων κρατών  μελών, εφόσον θα επιτρέπουν στους εξαγωγείς να υπερβαίνουν τις ποσότητες που προβλέπονται για το Ηνωμένο Βασίλειο.  (112) Λόγω της καθιέρωσης της ενιαίας αγοράς, η Επιτροπή δεν υποτιμά τη δυσκολία ελέγχου αυτής της περιφερειακής ανάληψης υποχρέωσης. Σ' αυτό το πλαίσιο, η Επιτροπή προτίθεται να αρχίσει να ελέγχει κατά πόσον τηρείται η ανάληψη υποχρέωσης αμέσως μόλις  αρχίσει να εφαρμόζεται, και να διεξάγει τακτικές επαληθεύσεις των στοιχείων που θα υποβάλλονται, με βάση τις διαδικασίες που περιγράφονται στις παραγράφους 103 και 107.  (113) Η βιομηχανία του Ηνωμένου Βασιλείου προέβαλε επιπλέον το επιχείρημα ότι, συνδυασμένες οι ποσότητες των 200 000 τόνων που προσφέρθηκαν από τους ενδιαφερόμενους στη Ρωσία και στη Λιθουανία, ήταν πολύ υψηλές και δεν αποκαταστούσαν τη ζημία. Σημείωσαν  ότι οι προσφερθείσες ποσότητες ήταν μεγαλύτερες από τον όγκο των εισαγωγών από τη Ρωσία και Λιθουανία το 1991 και ισχυρίσθηκαν ότι, εφόσον η βιομηχανία του Ηνωμένου Βασιλείου υπέστη ζημία κατά τη διάρκεια αυτής της περιόδου, αυτό αποδεικνύει ότι οι  ποσότητες ήταν υπέρμετρες.  (114) Η Επιτροπή, για τους λόγους που αναφέρονται στο σημείο 49, δεν θεωρεί ότι η βιομηχανία του Ηνωμένου Βασιλείου υπέστη σημαντική ζημία το 1991. Όπως εκτίθεται στην παράγραφο 101, οι ποσότητες που προσφέρθηκαν αντιπροσωπεύουν μια μείωση 40 % του  όγκου των εισαγωγών το 1992, περίοδο κατά την οποία η βιομηχανία του Ηνωμένου Βασιλείου σημείωσε σημαντική ζημία που προκλήθηκε από εισαγωγές σε τιμές ντάμπινγκ από τη Ρωσία και τη Λιθουανία. Ως εκ τούτου, συνεπάγεται σημαντική περικοπή των επιζήμιων  εισαγωγών, και κατά συνέπεια η βιομηχανία του Ηνωμένου Βασιλείου θα σημειώσει βελτίωση των πωλήσεων και των ευκαιριών τιμολόγησης, αντί μιας σχετικής μείωσης της συνολικής ζήτησης.  Με βάση τα παραπάνω, η Επιτροπή συμπεραίνει ότι οι προσφερθείσες ποσότητες είναι λογικές και αρκετές για να εξαλείψουν τη ζημία.  (115) Προβλήθηκε επίσης ο ισχυρισμός ότι, εν πάση περιπτώσει, μία ποσοτική περιφερειακή ανάληψη υποχρέωσης δεν είναι προς το συμφέρον της Κοινότητας στην περίπτωση αυτή, εφόσον θα έχει ως αποτέλεσμα να αποστέλλεται σημαντικός όγκος εισαγωγών που θα  αποτελούν αντικείμενο ντάμπινγκ σε άλλα κράτη μέλη, προκαλώντας έτσι ζημία αλλού στην Κοινότητα. Η βιομηχανία του Ηνωμένου Βασιλείου προέβαλε αυτό το επιχείρημα, υποστηρίζοντας ότι το καταλληλότερο μέτρο σε αυτή την ειδική περίπτωση θα είναι ένας δασμός  αντιντάμπινγκ που θα επιβληθεί σε όλη την Κοινότητα, εφόσον οι προτεινόμενες αναλήψεις υποχρεώσεων δεν είναι κατάλληλες.  (116) Η Επιτροπή συμφωνεί ότι ως συνέπεια των ποσοτικών περιορισμών μπορεί να υπάρξει οριστική στροφή εισαγωγών (ανάλογα με τους όρους συναλλαγής) προς άλλα κράτη μέλη ιδίως τη Γαλλία, όπου ο περιορισμός των άμεσων εισαγωγών από τη Ρωσία και τη  Λιθουανία δεν τηρείται πλέον από τις εισαγωγές που προέρχονται από αυτές τις χώρες και τίθενται σε ελεύθερη κυκλοφορία σε άλλα κράτη μέλη. Ωστόσο, η εκτίμηση των συμφερόντων της Κοινότητας προϋποθέτει την ισόρροπη αξιολόγηση των επιπτώσεων που θα έχουν  τα μέτρα για όλα τα συμφέροντα στην Κοινότητα, και ως προς αυτό θεωρείται ότι, εφόσον οι αναλήψεις υποχρεώσεων που προτάθηκαν σε αυτήν την υπόθεση θεωρούνται κατάλληλες, η επιβολή ενός δασμού στο σύνολο της Κοινότητας θα ήταν δυσανάλογο μέτρο, στο ότι  θα παρέχει προστασία όχι μόνο στο Ηνωμένο Βασίλειο, αλλά και στην υπόλοιπη κοινοτική βιομηχανία, που αντιστοιχεί στο 60 % της παραγωγής, και η οποία δεν ζήτησε την επιβολή αυτών των μέτρων. Επιπλέον, θα προϋποθέτει το ότι ο δασμός αντιντάμπινγκ θα  καταβάλλεται σε μεγάλο όγκο εισαγωγών για τον οποίο δεν έχει αναφερθεί ή καθοριστεί ότι αποτελεί αντικείμενο ζημιογόνου ντάμπινγκ. Συγκριτικά, οποιεσδήποτε μικρότερες επιπτώσεις εκτροπής των συναλλαγών που θα έχουν οι αναλήψεις υποχρεώσεων είναι σε  τελευταία ανάλυση πολύ λιγότερο σημαντικές σε ό,τι αφορά τα συμφέροντα της Κοινότητας ως συνόλου. (117) Πολλά κράτη μέλη προέβαλαν αντιρρήσεις κατά τις διαβουλεύσεις στο πλαίσιο της συμβουλευτικής επιτροπής σχετικά με την αποδοχή των προτεινόμενων αναλήψεων υποχρεώσεων. Ως εκ τούτου, σύμφωνα με το άρθρο 9 και το άρθρο 10 παράγραφος 1 του κανονισμού  (ΕΟΚ) αριθ. 2423/88, η Επιτροπή απέστειλε έκθεση στο Συμβούλιο σχετικά με τα αποτελέσματα των διαβουλεύσεων και πρόταση να περατωθεί η διαδικασία με την αποδοχή των αναλήψεων. Εν συνεχεία, σύμφωνα με το άρθρο 9 και το άρθρο 10 παράγραφος 1 του  προαναφερόμενου κανονισμού, η απόφαση αυτή θα παραγάγει αποτελέσματα και θα δημοσιευθεί μόνο εάν το Συμβούλιο δεν λάβει αντίθετη απόφαση εντός ενός μηνός.  viii) Επιβολή δασμού αντιντάμπινγκ σε περίπτωση παραβίασης των αναλήψεων υποχρεώσεων (118) Η Επιτροπή υπογραμμίζει ότι, στην περίπτωση παραβίασης των αναλήψεων όσον αφορά τη Ρωσία και τη Λιθουανία, μπορεί να επιβληθεί αμέσως προσωρινός δασμός όσον αφορά την Κοινότητα ως σύνολο, βάσει των περιστατικών που καθορίστηκαν κατά την παρούσα  έρευνα και χωρίς να διενεργηθούν νέες έρευνες όσον αφορά το ντάμπινγκ και τη ζημία που έχει προκληθεί.  (119) Όσον αφορά το επίπεδο του δασμού, το άρθρο 13 παράγραφος 3 του κανονισμού (ΕΟΚ) αριθ. 2423/88 αναφέρει ότι το ποσοστό του δασμού πρέπει να περιορίζεται σε επίπεδο που θα είναι επαρκές για να εξουδετερώνεται η ζημία αν αυτό το ποσοστό είναι  χαμηλότερο από το περιθώριο του ντάμπινγκ.  (120) Σ' αυτήν την περίπτωση, η Επιτροπή θεωρεί ότι για να εξουδετερώνεται η ζημία που έχει προκληθεί από τις εισαγωγές που αποτελούν αντικείμενο ντάμπινγκ, με την επιβολή δασμού, θα είναι αναγκαίο ο δασμός αυτός να αυξάνει την τιμή αυτών των εισαγωγών  σε επίπεδο το οποίο θα επιτρέπει στους παραγωγούς του Ηνωμένου Βασιλείου να καθορίζουν τις τιμές τους ανάλογα με το κόστος παραγωγής συν ένα εύλογο περιθώριο κέρδους.  (121) Εφόσον η βιομηχανία του Ηνωμένου Βασιλείου πραγματοποίησε ζημίες κατά την περίοδο της έρευνας, η καταλληλότερη μέθοδος για να εξουδετερωθούν οι ζημιογόνες επιπτώσεις του ντάμπινγκ μέσω της επιβολής δασμού, θα είναι να πραγματοποιηθεί σύγκριση  μεταξύ των τιμών πώλησης της Ρωσίας και Λιθουανίας (που θα προσαρμόζονται για μία κοινοτική διαφορά τιμών 8 λιρών στερλινών) και μιας τιμής στόχου για τους παραγωγούς του Ηνωμένου Βασιλείου. Η τιμή στόχος καθορίζεται με βάση το κόστος παραγωγής στο  οποίο προστίθεται ένα εύλογο περιθώριο κέρδους 10 %, αφού έχει γίνει προσαρμογή αυτού του κόστους για να αποκλείεται κάθε αύξηση κατά την περίοδο της έρευνας που θα οφείλεται σε παράγοντες άλλους εκτός των εισαγωγών που αποτελούν αντικείμενο ντάμπινγκ.   (122) Εκφρασμένο ως ποσοστό της τιμής cif, το επίπεδο που απαιτείται για να εξουδετερωθεί η ζημία ανέρχεται σε 17,5 % όσον αφορά τις εισαγωγές από τη Λιθουανία, και σε 26,7 % για τη Ρωσία (που ισοδυναμεί σε 11,50 λίρες στερλίνες και σε 16 λίρες  στερλίνες ανά τόνο αντιστοίχως). Αυτά τα δύο ποσά είναι χαμηλότερα από τα αντίστοιχα περιθώρια του ντάμπινγκ 34,4 % και 40,6 %, και επομένως οι δασμοί πρέπει να καθοριστούν με βάση τα επίπεδα που απαιτούνται για την εξουδετέρωση της ζημίας.  (123) Λόγω των διακυμάνσεων των δηλωμένων τιμών cif που διαπιστώθηκαν κατά την έρευνα, η Επιτροπή θεωρούν ότι ένας ειδικός δασμός που ισοδυναμεί σε 11,50 λίρες στερλίνες ανά τόνο για τις εισαγωγές από τη Λιθουανία και σε 16 λίρες στερλίνες ανά τόνο όσον  αφορά τις εισαγωγές από τη Ρωσία θα είναι ο αποτελεσματικότερος τύπος δασμού αντιντάμπινγκ για να εξουδετερωθούν οι ζημιογόνες επιπτώσεις του ντάμπινγκ,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  Γίνονται αποδεκτές οι αναλήψεις υποχρεώσεων που πρότειναν η Ρωσία και η εταιρεία Jonava Azotas, Λιθουανία, σε σχέση με τη διαδικασία αντιντάμπινγκ όσον αφορά τις εισαγωγές νιτρικού αμμωνίου καταγωγής Ρωσίας και Λιθουανίας.   Άρθρο 2  Περατώνεται η έρευνα όσον αφορά τη διαδικασία αντιντάμπινγκ για τις εισαγωγές νιτρικού αμμωνίου καταγωγής Ρωσίας και Λιθουανίας.   Άρθρο 3  Περατώνεται η διαδικασία αντιντάμπινγκ όσον αφορά τις εισαγωγές νιτρικού αμμωνίου καταγωγής Λευκορωσίας, Γεωργίας, Τουρκμενιστάν, Ουκρανίας και Ουζμπεκιστάν.   Άρθρο 4  Η παρούσα απόφαση αρχίζει να ισχύει την επόμενη της δημοσίευσής της στην Επίσημη Εφημερίδα των Ευρωπαϊκών Κοινοτήτων.  Βρυξέλλες, 13 Απριλίου 1994.  Για την Επιτροπή Leon BRITTAN Μέλος της Επιτροπής  (1) ΕΕ αριθ. L 209 της 2. 8. 1988, σ. 1.  (2) ΕΕ αριθ. L 66 της 10. 3. 1994, σ. 10.  (3) ΕΕ αριθ. C 306 της 24. 11. 1992, σ. 2.